پیاوە چاوبەستەکەی مریەمەی پیرۆز - قەڵەم\nتاریخ ایجاد در جمعه, 28 اسفند 1394 20:15\nئەناتول فرانس ساڵی ١٨٤٤ لە پاریس لەدایک بووە، زیاتری تەمەنی خۆیشی هەرلەو شارە بەسەربردوە. بۆ زیاتر لە چل ساڵ، لەسەر پاریس، دنیای کۆن و سەدەکانی ناوەراست، نووسیویە. هەر داستان یا چیرۆکێکیشی نووسیبێ، تایبەتی کردوە بە روونکردنەوەی فەلسەفەی بێبڕوایی (scepticism) ئەمەش بەشە یارمەتی ئەوە بە بیری نوێ. لەو هەموو کتێب داستانانەی کە نووسیویەتی کتێبی (L`Etui de nacre) باشترینیانی لە خۆ گرتوە. چیرۆکی(Our Lady`s Juggler) کە یەکێک لە جوانترین چیرۆکەکانی سەدەکانی ناوەڕاستی فرانسەیە، لەم کتێبە هەڵگیراوەتەوە.\nBarrett H. Clark بارێت ە. کلارک ئەم چیرۆکەی کردوە بە ئینگلیسی.( لەرووی ئەمەشەوە کراوەتە کوردی)\nپیاوە چاوبەستەکەی مریەمی پیرۆز\nزەمانی شا لوئیز، پیاوێکی هەژاری چاوبەست هەبوو، بەناوی بارناباس. ئەم پیاوە شارەوشاران دەگەڕا، بەشارەزایی و لێهاتووییەوە چاوبەستیی دەکرد. ئەو رۆژانەی هەوا خۆش دەبوو، لە مەیدانە گەورەکەی شاردا، بەڕەیەکی دڕاو و کۆنی رادەخست و دوای ئەوەی بە قسەو باسێکی سەیر کە لە کۆنە تەڕدەستێکەوە فێر ببوو و تەنیا وشەیەکیشی لێنەدەگۆڕی، کۆمەڵێ منداڵ و کەسانی بەتاڵی لێدەئاڵا، بە فیزێکی تەواوەوە لەنگەری دەورییەکی مەفرەقی لەسەر نووکی لووتی خۆی رادەگرت. لە پێشدا ئەم خەڵکە زۆر گوێیان نەدەدایێ، بەڵام کاتێک سەری لەسەر زەوی دادەنا و بە دەستەکانی شەش تۆپی مسین، کە لە بەر تیشکی رۆژ دەبریسکانەوە، دەخستە هەوا و بە قاچەکانی دەیگرتنەوە، یان ئەوکاتەی خۆی بە پشتا دەخست هەتا ملی دەکەوتە سەر پاژنەی پێی و شکڵی پێچکەیەکی بەخۆوە دەگرت، هەر لەو حاڵەشدا بە دوانزە چەقۆ یاری دەکرد و جێگۆڕکەی پێدەکردن، دەکەوتە بەر پەسند و ئافەرینی بینەرانی و بارانی وردەپووڵ دەرژایە سەر بەڕەکەی.\nبەوحاڵەش بارناباس وەکوو زۆر لەو کەسانەی کە بەم هونەرە خۆیان دەژیاند، بۆ بژیوی ژیانی لە تەنگانەدا بوو. ئەو نانی خۆی بە ئارەقی نێوچەوان پەیدا دەکرد. زۆر زیاتر لە بەشی خۆی لەو کڵۆڵییەی بەرکەوتبوو، کە باوە ئادەم بە هەڵەی خۆی وەک میرات بۆی بەجێهێشتووین.\nبێجگە لەمە، ئەو نەیدەتوانی ئەوەندە کار بکا کە پێیخۆش بێ، چونکە بۆ ئەوەی بتوانێ توانا سەیر و سەرسووڕینەکانی نیشان بدا، وەک دارێک دەچوو کە پێویستی بە تینی خۆر و گەرمای رۆژ هەیە. لە زستاناندا زیاتر لە دارێک نەبوو کە گەڵاکانی لێهەڵوەریون. لەراستیدا نیوەمردوو بوو. خاکی بەستوو بۆ تەڕدەستان ئێجگار رەق بوو. هەروەک ماری دو فرانس لە سیکادا دەگێڕێتەوە: لە وەرزە سەخت و تووشەکاندا، لەبەر برسییەتی و سەرما، بەبێدەنگی رەنج و ئازاری دەکێشا.\nبارناباس قەت بیری لە سەرچاوەی سامان و نایەکسانی بارودۆخی ژیانی مرۆڤ نەکردبۆوە. ئەو بڕوای وابوو، ئەگەر ئەم دنیایە شتێکی خراپ و بەوەیە، ئەودنیا وانابێ و چاک ئەبێ. ئەم بڕوایە دڵی ئەوی گەرم راگرتبوو. ئەو لەو کەسە زۆرزانانەش نەبوو کە، رۆحی خۆیان بەشەیتان دەفرۆشن؛ قەت بەخۆڕا ناوی خوای نەدەهێنا؛ وەک پیاوێکی باش و دڵ و داوێن پاک دەژیا. ئەگەرچی ژنی نەبوو، بێزووی بەژنی خەڵکەوە نەدەکرد. چونکە پێیوابوو، ژن دژمنی پیاوانی بەهێزە، هەروەک چون چیرۆکی سامسۆن لە ئینجیلدا بۆمان دەگێڕێتەوە.\nلەڕاستیدا بارناباس بیری نەدەگەڕا بەدوای ئارەزووەکانی لەشیەوە. بۆ ئەوەی رەنج و ئازاری دوورکەوتنەوە لە رابواردن لەگەڵ ژنانیشدا، لە خۆی دوورخاتەوە خووی دابوە خواردنەوە.\nبەوحاڵەش ئەو پیاوێک نەبوو هەمیشە سەرخۆش بێ، ئەو رۆژانەی کە هەوا گەرم دەبوو، پێیخۆش بوو بخواتەوە. ئەو پیاوێکی باش و لەخواترس بوو. لە رێزگرتن بۆ مریەمەی پیرۆز، خەشی تیانەبوو، کاتێک بۆ نوێژکردن دەچوە کلیسا لەبیری نەدەچوو بەرانبەر بە وێنەی دایکی پیرۆز، ئەژنۆ دادا و بە نوێژ و نزاکردن لەگەڵیا بێتە دووان:\n" خاتوونە پیرۆزەکەم ئاگات لەژیانم بێ تا ئەو کاتەی خوا ئەمباتەوە بۆ خۆی، کە مردیشم ئاگات لێم بێ خۆشی بەهەشتم بەرکەوێ."\nئێوارەیەکیان، بەدوای رۆژێکی بارانی، لە حاڵێکدا تۆپە یارییەکانی لەژێر باخەڵدا و چەقۆکانیشی لە بەڕەکۆنەکەیەوە پێچابوون، کۆمەکۆم و دڵ بەخەم ، بەدوای چەند منداڵێکدا دەگەڕا، نەوەک ئەوشەوە بەبێ شێو سەربنێتەوە. لە رێگادا چاوی بە مونکێک کەوت. مونکەکەش هەر بەو رێگایەدا دەچوو. کە لێی نزیک بۆوە ، سڵاوی لێکرد، هەر کە شانبەشانیش بوون، کەوتنە قسان.\n"هاوڕێ" مونکەکە گوتی، "چۆنە وا جلەکانی بەرت هەموو سەوزن؟ وادیارە بچی رۆڵی کابرایەکی قۆشمەچی بگێڕی؟"\n" نا، بەڕێز" بارناباس گوتی، "ناوم بارناباسە، کارەکەیشم تەڕدەستییە. باشترین کارو پیشەیە، ئەگەر بتوانم نانی رۆژانەمی لێ پەیدا بکەم."\n"هاوڕێ بارناباس" مونکەکە وەڵامی دایەوە، "ئاگات لەخۆت بێ، چی دەڵێی. هیچ کاروپیشەیەک ناگاتە راهیبی. قەشەکان ئاهەنگی ئایینی و ستایشی خوا و مریەم و پیاوە پیرۆزەکان دەگێڕن؛ ژیانی مونکێک شانازییەکی خوایی هەتاهەتاییە.''\nبارناباس وەڵامی دایەوە: "بەڕێز، وایە، پی لەوە ئەنێم وەک کەسێکی نەخوێندەوار قسە ئەکەم. پایەی کۆمەڵایەتیم ناگاتە تۆ، لەوانەیشە هەندێ لێهاتووییش لە تۆدا هەبێ بۆ سووڕاندن و لەنگەر راگرتنی دارەدەستێک، سکەیەک بەسەریەوە لەسەر نووکی لووتت، بۆیە ژیرانە نییە خۆم لەگەڵ تۆدا بەرانبەر دانێـم. بەڕێز بریا دەرفەت دەبوو منیش وەک تۆ ، هەموو رۆژێ لە کلیسا سروود بخوێنم، بەتایبەت لە دیوانی مریەمەی پیرۆزدا، کە زۆر بەئیمانەوە خۆم پێبەخشیوە. بۆ ئەوەی بێمە ریزی کەشیشانیشەوە، ئارەزوومەندانە لەم هونەرە دەست هەڵدەگرم کە، لەسۆیسۆنەوە هەتا بیوایز، زیاتر لە شەشسەد شار و دێ دەمناسن.\nساکاری و دڵپاکی بارناباس کاری خۆی کرد. کەشیش پیاوێکی نازیرەک نەبوو. ئەو لە بارناباسدا یەک لەو پیاوچاکانەی بەدی کرد کە عیسا لەبارەیاندا ئەڵێ: "با لەسەر زەوی لە ئاشتی و ئارامیدا بژین" ئاواش هاتە وەڵام:\n"هاوڕێ بارناباس، لەگەڵما وەرە، بزانم لەو دەیرەی سەرۆکایەتی دەکەم جێت ناکەمەوە، بەشکم ئەو کەسەی ماریای میسریی لە بیابان هێنایە دەر، بەبۆنەی ئەمکارە چاکە، منیش لەگەڵ تۆ رزگار بکا.\nبەمجۆرە بارناباس بوو بە مونک و چووە دەیری مونکەکانەوە. ئەو دەیرەی ئەوی هاتێ، مونکەکان، بە شکۆیەکی تەواو ئاهەنگی ئایینییان بۆ ستایش و رێزلێنان لە مریەمەی پیرۆز دەگێڕا، لەمکارەشدا هەرکامیان ئەوەی زانیاری و لێهاتوویی خوا پێێ دابوو ئەیخستە روو.\nسەرۆکەکەیان، بۆخۆی بە پێی یاساکانی ژیربێژی و ئایینی سەدەکانی ناوەڕاست، چەند کتێبی لەسەر داوێنپاکی و رەوشتەبەرزەکانی دایکی خوا( مریەم) نووسیبوو. برادەر ماوریس ئەم نووسراوانەی بەدەسخەتێکی جوان لەسەر پێستەی مەڕ نووسیبۆوە. برادەر ئەلیکساندریش ئەم نووسراوانەی بە وێنە و نیگاری جوان جوان رازاندبۆوە و مەلەکەی ئاسمانی نیشان دەدا، لەسەر تەختی سلەیمان دانیشتوە و بۆ پاراستنی چوار شێری بەئاگا وان لەبەر پێیدا و خرمانەیەکی رووناکیش دەوری سەری داوە. حەوت کۆتر بە نیشانەی حەوت بەهرەی خوایی: ترس، زانست، خواپرستی، هێز، دادوەری، وریایی و ژیری، بە سەر سەریەوە لە فریندان. شەش کچی قژزەردیشی لەگەڵدان: بێفیزی، لەسەرخۆیی، گۆشەگیری، رێزگرتن، کچێنی و گوێڕایەڵی.\nلەبەر پێیدا دوو مرۆڤی چکۆلە و رووت، بە سەر و چاوێکی گەش بە حاڵەتی پاڕانەوە وەستاون. ئەمانە رۆحی تکاکارانن بۆ رزگار بوونیان.\nلە نووسراوەیەکی تردا، برادەر ئەلیکساندر، لەبەردەم حەزرەتی مریەمدا، حەوای نیشان داوە. لەم وێنەیەدا رەنگە پیاو، لە یەک کاتدا، گوناحکار و پاکبوون لە گوناحی، ژنێکی رووشکاو و مریەمەی خاوەن شکۆ، ببینێ. لە نێو ئەو وێنە بەنرخانەی تری ئەم کتێبەدا، سەرچاوگەی ئاوی ژیان، گوڵەشلێرە، مانگ، خۆر، باخی داخراو، کە لە سروودە ئایینییەکاندا باسی زۆر لەسەر دەکرێ؛ دەروازەی بەهەشت و شارەکەی خوا، هەبوون. ئەمانە هەموو نموونەیەک بوون لە وێنەی حەزرەتی مریەم.\nبرادەر ماربوودیش یەک لەو پەیرەوانەی مریەم بوو، کە هەمیشە خەریکی داتاشینی پەیکەرەی مریەم بوو لە بەرد. بۆیە ردێن و برۆ و قژەکانی سەری، لە تەپوتۆزدا سپی ببوون. چاوەکانی هەمیشە ئاوساو و تەڕ بە فرمێسک بوون. بەڵام ئەم پیاوە ، لە تەمەنی پیریدا، ئازا و بەختیار بوو. گومان لەوەدا نەبوو کە شاژنی بەهەشت، ئاگای لە ئاوابوونی رۆژەکانی تەمەنی کوڕەکەی هەیە. ماربود مریەمی لە کلیسا نیشاندەدا، دانیشتوە و ریزێک مرواری لە شکڵی بازنەیەکدا ناوچەوانی دەور داوە و زۆر بەزەحمەت خەریکە بە لۆی کراسەکەی قاچەکانی دادەپۆشێ، کە پێغەمبەر فەرموویەتی: '' خۆشەویستەکەم وەک باخێکی نەکراوە وایە."\nجاروباریش مریەمە وەک منداڵیکی شۆخوشەنگ نیشان دەدا. وێنەکەی وا دێتە بەرچاو کە بڵێ، "خوایە، تۆ خوای منی!"\nلەم تەکیەدا هەر وەها، شاعیرانێک هەبوون کە پەخشان و سروودیان بە شانازی مریەمی زۆر دڵسۆز و رووخۆش بە لاتین دەنووسی؛ لە راستیدا لە نێو ئەمانەش پیکارێک هەبوو، کە موعجیزەکانی مریەمی بە هەڵبەستێکی کێشدار بە زمانی ئاسایی رەشورووتان وەردەگێڕا.\nبە هەستکردن بەم ململانێیە گەورەیە و ئەم بەرهەم و خرمانە نووسراوانە، بۆ ستایش وپیاهەڵدانی مریەمی پیرۆز، بارناباس کەوتە پەشیمان بوونەوە و گریان و کرووزانەوە، بۆ نەخوێندەواری و ساویلکەیی خۆی. رۆژێکیان کە بەتەنیا لە سێبەری دیواری کلیسەکە، لە باخچەکەدا دەگەڕا، بەدەم ئاخهەلکێشانەوە وتی: ئەمن چەند بەدبەختم، چونکە وەک برادەرەکانم ناتوانم ستایشێکی بەنرخ پێشکەشی دایکی پێرۆز بکەم\nکە لەقووڵایی دڵمەوە، ژیانی خۆمم بۆ ئەو تەرخان کردوە. داخی گرانم من پیاوێکی کەرم، بۆخزمەت کردنی تۆ دایکی پیرۆز، هیچ هونەرێکم نییە، نە رەفتار و پەند و ئامۆژگارییەکی وا فێر بووم، نە نامیلکەیەکم هەیە بە پێی یاساکان ئامادە کرابێ، نە نیگارێکی جوان، نە پەیکەرەیەکی وەستایانە تاشراو.\nبەمجۆرە خۆی دایە دەست ئێش و ئازاری خەم و دڵتەنگییەوە.\nئێوارەیەکیان مۆنکەکان بۆ خۆ خافڵاندن لەگەڵ یەکدا خەریکی دەمەتەقێ بوون. بارناباس گوێی لە یەکێک لەوان بوو، لەسەر مۆنکێک قسەی دەکرد کە نەیدەتوانی بێجگە لە سروودی 'دروودی خوات لێبێ ئەی ماریا' هیچی تر لەبەر بخوێنێ. لەبەر ئەم هیچ نەزانییەیشی کەوتبوە بەر لۆمە، کەچی پاش مردنی پێنج گوڵی سوور، بە شانازی پێنج پیتەکەی ناوی ماریا لە دەمیەوە دەرهاتن. خواپەرەستی و پیرۆزییەکەی ئابەمجۆرە دەرکەوت.\nبەبیستنی ئەم چیرۆکە، بارناباس جارێکی تر، لە میهرەبانی و بەبەزەییەتی مریەمەی پیرۆز بەئاگا هات، بەڵام ئەم نموونە موعجیزەیە دڵی خۆش نەکرد. چونکە دڵی لێواولێو بوو لە سۆز و خرۆش بۆماریا و پەرۆشی ئەوەی بوو بۆ رێز لێنان لە یادکردنەوەی بەشکۆی خاتوونەکەی لە بەهەشت، ئاهەنگێک بگێڕێ.\nبۆ ئەمکارە، بارناباس بەدوای رێگەیەکەوە بوو، بەڵام بێکەڵک بوو. رۆژ لەگەڵ رۆژ خەم زۆرتر لەسەر دڵی بار دەبوو. تا رۆژێک شاد لە خەو هەستا و رایکرد بۆ کلیسا و لەوێ بۆ زیاتر لە سەعاتێک تەنیا مایەوە. دوانیوەرۆ دیسان گەڕایەوە بۆ کلیسا. لەو رۆژە بەدواوە، هەموو رۆژێ ئەوکاتەی کلیسا چۆڵ دەبوو، زیاتری کاتەکانی خۆی لەوێ بەسەر دەبرد.\nلەحاڵێکدا مۆنکەکانی تر، کاتی خۆیان تەرخان دەکرد بۆ بەدواچوونی بابەتی زانستی و مێژوویی و ئەدەبی و فەلسەفیدا. بارناباس ئیتر خەمگین نەبوو، ئاخی هەڵنەدەکێشا. ئەم رەفتارە جیاواز و سەیرە هەستی کونجکاوی ئەوانی تری جووڵاند. ئەوان حەزیاندەکرد بزانن، بۆ برادەر بارناباس وا تەنیا و گۆشەگیر بووە. سەرۆکی کلیساکە، کە کارەکەی ئەوە بوو بزانێ، مۆنکەکان خەریکی چین، دەیهەویست دوای ئەمکارە بکەوێ. رۆژێکیان کە بارناباس بەتەنیا لە کلیسا بوو، سەرۆک و دوو لە برادەرە بەتەمەنەکانی بەدوایدا چوون بۆ ئەوەی لە پشت دەرکەوە بڕوانن بزانن بارناباس خەریکی چییە. بەسەرسووڕمانەوە دیتیان بارناباس لەبەردەم وێنەی حەزرەتی مریەمدا، سەری ناوەتە زەوی و قاچی بە هەواوە، بە شەش تۆپەکەی و دوانزە چەقۆکەی، بۆ رێزگرتن لە حەزرەتی مریەم، هەر وەک ئەورۆژانە بەمکارە ناوبانگی دەرکردبوو، یاری دەکا.\nمۆنکەکان بێئەوەی لەمە تێبگەن کە بارناباس بۆ رێز لێنان لە حەزرەتی مریەم ئەمکارە دەکا، دژ بەم کردەوە دژ بە دینە هاواریان لێ بەرز بۆوە. سەرۆکی تەکیەکە بارناباسی دەناسی کە رۆحێکی ساویلکە و ساکاری هەیە، پێی وابوو کە بارناباس ئاوەزی لەدەست داوە. هەرسێکیان چوون لە کلیسەی وەدەر نێن، کاتێ بینیان حەزرەتی مریەم بە هێواشی لە میحرابەکە هاتە خوارەوە. بە لاچکەی عەبا شینەکەی ئەو ئارەقەی بە نێوچەوانی تەڕدەستەکەدا دەهاتە خوار سڕیەوە.\nسەرۆکی تەکیەکە سەری بەرەو زەوی شۆڕ کردەوە و ئەم دۆعایەی خوێند: " بەختیارن ئەو دڵە بێخەوش و پاکانەی خوای دەناسن."\n" ئامین"ی برادەران دەنگی دایەوە و بەرەو زەوی کرنووشیان برد.


بەڵگەیەكی تازە لەسەر رۆیشتنی ئیمباپی لە پاریس ئاشكرا كرا – یاریگا سپۆرت\nHome/هه‌واڵه‌كان/گرنگ/بەڵگەیەكی تازە لەسەر رۆیشتنی ئیمباپی لە پاریس ئاشكرا كرا\nبەڵگەیەكی تازە لەسەر رۆیشتنی ئیمباپی لە پاریس ئاشكرا كرا\nکارۆخ ڕواندزی 2022/05/03\nلەگەڵ تەواو بوونی ئەم وەرزە ئەگەرەكانی رۆیشتنی كیلیان ئیمباپی لە پاریس سان جیرمان زیاتر بووە و لە تازەترین هەواڵدا هاوڕێیەكی یاریزانەكە بەڵگەیەكی تازەی لەسەر رۆیشتنی ئیمباپی خستوەتە ڕوو.\nبەگوێرەی ڕۆژنامەی ماڕكا (ئارا ئیتۆ)ی هونەرمەند و هاوڕێی نزیكی كیلیان ئیمباپی وێنەیەكی نێو ماڵی یاریزانەكەی لە تۆڕە كۆمەڵایەتییەكان بڵاوكردوەتەوە كە تێیدا دەردەكەوێت ئیمباپی خەریكی كۆكردنەوەی شتەكانی خۆیەتی بۆ ئەوەی مالەكەی بار بكات و بڕوات وەك لە وێنەكەیش دەردەكەوێت چەندین كارتۆنی شتی تایبەتی یاریزانەكە پێچراونەتەوە .\nجێی ئاماژەیە، ئەم هاوینە گرێبەستی كیلیان ئیمباپی كۆتایی پێ دێت و بڕیارە وەك یاریزانێكی ئازاد بەخۆڕایی پەیوەندی بە ریال مەدرید بكات وێرای ئەوەی یاریزانە فەرەنسییەكە فشارێكی زۆری لەسەرە بۆ ئەوەی گرێبەستی تازە بكاتەوە.


سه‌رۆكی په‌رله‌مانی كوردستان پێشوازیی له سه‌رۆكی ئه‌نجوومه‌نی نوێنه‌رانی عێراق ده‌كات\n19/9/2019 - 13:43\nسه‌رۆكى ئه‌نجومه‌نى نوێنه‌رانى عێراق: دووپاتی به‌هێزكردنی په‌یوه‌ندییه‌كانی نێوان به‌غدا و هه‌ولێری كرده‌وه\nدوای گه‌یشتنی له‌نێو فڕۆكه‌خانه‌ی نێوده‌وڵه‌تیی هه‌ولێر كۆبوونه‌وه‌یه‌كی هاوبه‌شیان ئه‌نجامداو له‌كۆبوونه‌وه‌كه‌دا د.رێواز فایه‌ق سه‌رۆكی په‌رله‌مانی كوردستان به‌ناوی په‌رله‌مانی كوردستانه‌وه به‌خێرهاتنی سه‌رۆكی ئه‌نجوومه‌نی نوێنه‌رانی عێراقى كردو جه‌ختی له‌سه‌ر رۆلی به‌ڕێزیان له دروستكردنی متمانه و سه‌قامگیریی په‌یوه‌ندیی كوتله سیاسییه‌كانی نێو ئه‌نجوومه‌نی نوێنه‌رانی عێراق و هه‌ماهه‌نگیی زیاتری نێوان هه‌ردوولا كرده‌وه له‌سه‌ر ئه‌و یاسایانه‌ی كه له ئه‌نجوومه‌نی نوێنه‌رانی عێراقه‌وه ده‌رده‌چن و په‌یوه‌ندییان به‌ده‌سه‌ڵاته‌كانی هه‌رێمی كوردستانه‌وه هه‌یه به‌وه‌ى كه له‌چوارچێوه‌ی ده‌ستوورى عێراقى ساڵی 2005 دا دایده‌ڕێژێت، پێویسته رێگرى بكرێت له‌و یاسایانه‌ی كه پێچه‌وانه‌ى بنه‌ما سه‌ره‌كییه‌كانی سیسته‌می فیدرالییه، هاوكات داواى لێكرد رۆلى ئه‌رێنی بگێڕێت له ده‌سته‌به‌ركردنى مافه ده‌ستوورییه‌كانی خه‌ڵكی كوردستان و شایسته داراییه‌كانی هه‌رێم له بودجه‌ی گشتیی عێراق بۆ ساڵی 2020.\nبه‌هێزكردنی په‌یوه‌ندییه‌كانی نێوان ئه‌نجوومه‌نی نوێنه‌رانی عێراق و په‌رله‌مانی كوردستان و كاری هاوبه‌شی لیژنه هه‌میشه‌ییه‌كانى هه‌ردوولا به‌مه‌به‌ستی سوودگه‌یاندن به‌ته‌واوی خه‌ڵكی عێراق به‌گشتى ته‌وه‌رێكی دیكه‌ی كۆبوونه‌وه‌كه یوو.\nلای خۆیه‌وه، محه‌مه‌د حه‌لبوسی سه‌رۆكی ئه‌نجوومه‌نی نوێنه‌رانی عێراق وێڕای ده‌ربڕینی خۆشحاڵیی خۆی به‌و سه‌ردانه، دووپاتی به‌هێزكردنی په‌یوه‌ندییه‌كانی نێوان هه‌ردوولاى كرده‌وه و ئاماژه‌ی به‌وه‌دا كه ئه‌و یاسایانه‌ی كه په‌یوه‌ستن به‌هه‌رێمی كوردستان به‌هه‌ماهه‌نگی ده‌بێت و بۆ جاری داهاتووش به‌ڵێنیدا به‌یاوه‌ریی شاندێك سه‌ردانی په‌رله‌مانی كوردستان بكات بۆ به‌هێزكردنی په‌یوه‌ندییه‌كان.


ئاسودەی چییە بۆ مرۆڤی ئەم رۆژگارە ئاسودە نییە؟ | دەزگاى زارى کرمانجى\nلەوانەیە لەرۆژگاری ئەمڕۆماندا شتگەلێك زاڵە بەسەر كایەكانی ژیانماندا, هەروەها نەبوونی شتگەلێك هۆكارێكی سەرەكییە بۆنەبوونی ئاسودەی, بەڵام هەبوونی ئاسودەی تەواو فەراهەم ناكات چونكە ئاسودەی زیاتر پەیوەندی بە خودی ناخی مرۆڤ وتەواوی عەقڵ وبیركردنەوە هەییە, ئەوكاتەی كە مرۆڤ شت گەلێكی هەبوو لەژیان ونرخیانی زانی وەئەو شتانەی نەی بوو بێزارو بێتاقەتی نەكردی ئەوا بەشێكی زۆر گەورەی ئاسودەی بە دەست ئەهێنا, بەو پێیەی مرۆڤ كە ئامانجێكی هەبوو هەم خۆشی لە هەوڵدانەكەی ئەبینێ هەم خۆشی زیاتر لەئامانجەكەی ئەبینێ, گرفتەكە لێرە دا ئەوەیە مرۆڤی ئەم چەرخە نرخی شت گەلانێك نازانێ كەهەیەتی وە باوەڕیش ناكات بەو ژیان و بەو وەسائیلانەی لەبەر دەستیدایە, بەڵام ئەوشت گەلانەی كەنیەتی تەواو هۆگری بووە ئەو هۆگر بوونەش ناڕەحەت ونا ئاسودەی دەكات وە نەبێت كەئەم نائاسوودەییە تەنها هەژارانی گرتبێتەوە.\nبەڵام بەپێچەوانەوە هەژاران زۆرلە زەنگینەكان باشترو ئاسودەترن ئاخر زەنگینەكان كەباڵا خانەیەك دروست ئەكەن ئەبینن زەنگینێكی تر چەندین باڵەخانەی هەیە چەندین شت گەلێكی تری لەو زیاتر هەیە هەربۆیە پتر چاوچنۆك ئەبن هەوڵدەدەن بێ ئەوەی سنورێك بۆ حەزەكانییان فەراهەم بكەن مرۆڤ گەر وابەستەی چاوچنۆكی بێت ئەوا خاوەنی هەموو گۆی زەویش بێت ئاسودە نابێت و تەماح لە ئەستێرەكانی ئاسمانیش ئەكا چاوچنۆكی خەریكە ئەبێتە یەكێك لە سیفاتەكانی مرۆڤی ئەم زەمەنە, سنور دانان بۆ خەون و حەز و ئاواتەكان لە ڕووی ماددییەوە مرۆڤی ئێستا پێی وایە ئێستا ژن, خانوویەك, ئۆتۆمبێلێكت هەبێت ئیتر پاشا هەر خۆیەتی بەڵام ئاسودە نیە لەبەر ئەوەی قەناعەتی نیە سنورێكی دانەناوە بۆ حەزو چاوچنۆكیە كانی, مرۆڤی پێشان كەژنی ئەهێنا گەر ژوورێكی قوڕیان هەبوایە لەگەڵ شتگەلێكی كەم بەڵام ئەو پەری ئاسودەی ئاسودە بوون خۆشیان لەژیان ئەبینی جگە لەوەی ئەو ژیانە سادەیەی بەهیلاكیەكی زۆر و شەونخونیەكی زۆر و دروێنە كردن و كشتوكاڵ و مەڕداری ماندووبوونێكی زۆریان ئەبینی بەڵام ئەو پەڕی سادەی بوو مرۆڤی ئێستا هێندەی ئەوكات وەسایلی ژیانی لەبەردەستە بەڵام ئاسودەش نیە كارەكانیشی لەچاوئەوكات ئاسانە بەئاسانی پارەی دەست ئەكەوێت بەڵام ئەو كات قەناعەت هەبوو ئەوكاتیش ئەو ژیانەی هەیان بوو دڵیان پێ خۆش بوو چونكە ماندوو ئەبوون چێژیان لە بەرهەمی ماندوو بوونەكە ئەبینی.\nبەڵام مرۆڤی ئێستا هەر بیری لای ئەوشتانەیە كەنیەتی بێ ئەوەی بیر لەو شتانە بكاتەوە و نرخیان بزانێ كەهەیەتی یەكێك لە هۆكارە كانی تریش تەكنە لۆژیایە جاران بەحەماسەوە سەدان كیلۆمەتریان لەشارێك بۆشاریك ئەبڕی بۆسەردانی كردنی خزم و دۆستان بەڵام ئێستا بەمەسجێك و چەند ووشەیەك و یات تەلەفۆن و هەندێ قسەی كورت كۆتای پێ ئەهێنن ئێستا بە چاتێك بە ڤیدۆیەكی راستەوخۆ هەموو جەستەی خزمەكەت ئەبینی بە وێنەوبەدەنگ دوور كەوتونەتەوە لەخزمان و هاوڕێ و دۆستان, سەرجەم ئەو هەست و خۆشەویستی و هاوڕێیەتیەی دەری ئەبڕن لەتۆڕەكۆمەڵایەتییەكان هۆكاری ئەو بۆشاییە كەبەواقیعی لەژیانمان دا بوونی هەیە لەوێ پڕی دەكەینەوە .


کۆنفرانسى لێبوردەیى و پێکەوەژیان دەستپێکرد | وەزارەتى خوێندنى باڵا و توێژینەوەى زانستى\nکۆنفرانسى لێبوردەیى و پێکەوەژیان دەستپێکرد\nبەئامادەبونى بەڕێزان نێچیرڤان بارزانى، سەرۆکى حکومەتى هەرێمى کوردستان و، قوباد تاڵەبانى جێگرى سەرۆکى حکومەتى هەرێمى کوردستان و، پاڕلەمانتاران و وەزیر و لێپرسراوانى باڵا و، مامۆستایانى زانکۆ و توێژەران و ڕوناکبیران و بیرمەندان و نوێنەرى وڵاتان یەکەمین کۆنفرانسى هاوبەشى نێوان وەزارەتى خوێندنى باڵا و توێژینەوەى زانستى و، وەزارەتى ڕۆشنبیرى و لاوانى حکومەتى هەرێمى کوردستان دەستپێکرد.\nلەو کۆنفرانسەدا کە، ئەمڕۆ بە دروشمى کۆنفرانسى" لێبوردەیى...ژیان، هەڕەشەى تیرۆر و ئەزمونى پێکەوە ژیان لە هەرێمى کوردستان" دەستپێکرد، لەسەرەتادا ئامادەبوان ساتێک بێ دەنگیان بۆ شەهیدانى ڕێگەى ڕزگارى کوردستان نا، پاشان چەند وتارێک پێشکەش کرا.\nچی بکەین تا لە ڕوى فیکرى و سیاسى و پەروەردەییەوە کۆمەڵگەکەمان لە مەترسیەکان بپارێزین\nد.یوسف گۆران وەزیرى خوێندنى باڵا و توێژینەوەى زانستى وتارەکەى بەخستنەڕوى چەند پرسیارێک دەست پێکرد و لەو بارەیەوە وتى: " ئەم کۆنفرانسە تایبەت بەلێکۆلێنەوە و شیکردنەوەى هۆکارەکانى توندڕەوى و وتارى پەڕگیرى ئیسلامى و هەوڵدان بۆ دۆزینەوەى ڕێگەچارەو چارەسەرەکانى، وتیشى دو ڕۆژ بەر لە ئەمڕۆ یادى لەدایکبوونى پێغەمبەرمان محمد (د.خ) بو، پێغەمبەرێک کە خودا لە ستایش و وەسفیدا بەخاوەن بەرزترین و جوانترین ڕەوشت ناساندویەتى، هەر خوداوەند لەبارەیەوە وتویەتى "کە تۆمان ناردوە، تەنها بۆ بەزەیى و بەخشندەیى نەبێ بۆ مرۆڤایەتى". لێرەوە حەقى خۆمانە بپرسین ئایا ئەوانەى ئەمرۆ بەناوى ئاینەوە خاوەنى دڕندەترین کردەوەو قێزەوەنترین ڕەوشتن، ئایا ئەمانە مافى ئەوەیان هەیە خۆیان بەشوێن کەوتوى هەمان ئەو پێغەمبەر بزانن؟! ئەوە چیە واى کردوە کە هەمان ئەو ئاینەى دوێنێ لە کۆمەڵگەى کوردى، کە سەرچاوەى بەخشندەیى و بەزەیى و لێبوردە بوە، ئێستا گروپێک، ڕەوت و ئاڕاستەیەک بێت و بەناوى هەمان ئاینەوە چى ناشرین و بێزراوە بەرامبەر بە مرۆڤەکان پیادەى بکات؟! ئەو جۆرە لە دیندارى لە چیە؟ و، چى دەیباتەوە سەر خانى و جەزیرى و نالى و مەولانا خالید و حاجى قادرى کۆیى و مەلاى گەورەى کۆیەو سەدان کەسایەتى و ناودارى ئاینى کوردى؟ چی بکەین بۆ ئەوەى لە ڕوى فیکرى و سیاسى و پەروەردەییەوە کۆمەڵگەکەمان لەو مەترسیانە بپارێزین؟ ئەمانەو چەندین پرسیارى تر کە هیوادارین لەو کۆنفرانسە بخرێتە بەرباس و لەلایەن پسپۆڕانەوە گفتوگۆى جدى لەبارەوە بکرێ، ئامانج لییى ئەوەیە بڵێین کە ئەوەى داعش و هاوشێوەکانى دەیکەن، لە باشترین حاڵەتدا جۆرێکە لە تێگەیشتنى دۆزەخى و توندڕەوانەى خۆیان بۆ ئیسلام و هیچى تر. بەکارهێنانى ئاینە لە ململانێیەکدا کە خۆى ئاینى نیە، شەڕکردنە بەچەکێک، کە لە بنەچینەدا بۆ کوشتن نیە، توقاندن و ترساندنە بەبەکارهێنانى پیرۆزییەک کە خۆى بۆخۆى بۆ ئاشتى و ڕێز لە مرۆڤ و مرۆڤایەتیە".\nجەنگ لەگەڵ داعش جەنگێکە لەسەر بەها مرۆڤایەتیەکان\nلە بەشێکى دیکەى وتارەکەیدا وەزیرى خوێندنى باڵا و توێژینەوەى زانستى وتى: "داعش سەرەتاى دەرکەوتنى توندڕەوى ئاینى و تێرۆر بەناوى ئیسلامەوە نیە، بێگومان کۆتاییەکەشى نابێت، بەڵام وەک چۆن پیشمەرگەکانى کوردستان بەپشتیوانى وڵاتانى هاوپەیمان توانیان پاشەکشە بەم هێزە دڕەندەیە بکەن، بەگیانى خۆیان ئێمەو کوردستانیشیان لە هێرشى وەحشیانەى ئەو هێزانە پاراست، بەهەمان شێوە ئەرکى زانستخوازان و ڕۆشنبیران و کۆمەڵگەى مەدەنى و سەرجەم دامەزراوە حکومیەکانیشە بەیەکەوە سەربارى هەر ناکۆکى و جیاوازییەک لەم ململانێیەدا یەک دەنگ و یەک هەڵوێست بن، چونکە ئەمە جەنگێکە کەس ناتوانێ خۆى لێ بەدور بگرێ، پەیوەندى نیە بەهێزێکى سیاسى، یان نەتەوە، یاخود ئاین و مەزهەبێک، بەڵکو پێش هەمو ئەوانە جەنگێکە لەسەر بەها مرۆڤایەتیەکان، لەم جەنگەدا یان بەیەکەوە سەردەکەوین و بەهاکانى مرۆڤبون دەپارێزین، یان تەسلیم بەهێزێک دەبین کە هیچ بەهایەکى مرۆیى نیە و، هیچ یاسایەک سنور بۆ ڕەفتارە دڕەندەکانى دانانێت. ئەم جەنگە ڕێک لەو جۆرە جەنگانەیە کە ئەگەر یەکیک هەبێت بڵێ پەیوەندیشى بەمەوە نیە، ئەوا بێگومان ئەوە جەنگەکەو ئەنجامەکانى پەیوەندى بەوەوە هەیە. ئەوەى داعش لە چەند ساڵى ڕابردودا کردى باى ئەوەیە توێژەران بۆ دەیان سال بەهەمو میتۆدە زانستیەکان شیکردنەوەى لەبارەوە بکەن، بپرسن ئەم هەمو وەحشیەت و دڕەندەییە لە کۆێوە دێت؟ بۆیە قۆناغى دواى داعش و سەردەمى دواى داعش وەک چۆن لەناوچەکەدا سەردەمێکى سیاسى تازەیەو کرانەوەى دەرگاى ڕودا و پێشهاتەکانە بەسەر چەندین ئەگەردا، بەهەمان شێوەش دەبێ هەمو ئازادیخوزان و دیموکراتخوازانى ناوچەکە، بەیەکەوە هەوڵبدەن بۆ نەهێشتنى زەمینەى سیاسى دەرکەوتن و گەشەکردنى داعش، چونکە داعش چەند بەرهەمى فیکرى توندڕەویى و پەڕگیریە، ئەوەندەش دەرئەنجامى واقیعیى سیاسى دواکەوتو و پەراوێزخستنە، دەبێ لە ڕوداوەکانى دەرکەوتنى داعشەوە فێرى ئەوە بوبین کە پەراوێزخستنى پێکهاتەیەکى مەزهەبى و نەتەوەیى، یان سەپاندنى دەسەڵاتێک لە دەرەوەى ویستى هاوڵاتیان، ژینگەیەکى لەبارو گونجاو بۆ گەشەکردنى تێڕواانینى تێرۆرستى و نامرۆییانە دروست دەکات، ئەو یاسا بایۆلۆژیەى پێمان دەڵێ جەستەیەک چەندە بۆ بەرگرى لاواز بێت، ئەوەندەش ئەگەرى ئەو بەهێزە بۆ وەرگرتنى ڤایرۆس و نەخۆشى کوشندە، بەهەمان شێوە فەزاو ژینگەى سیاسیش هەروایە، بگرە لاوازى جەستەیى خۆى نەخۆشیە، بەهەمان شێوە ئەو کاتەى سیاسەت وەک چالاکیەک ناتوانێ هەستى ئینتیما و بەشدارى هاوبەش و یەکسان لە نێوان پێکهاتە سیاسیەکان دروست بکات، بەر لەوەى هیچ ڤایرۆسێکیش لێى بدات، خۆى دوچارى پەتایەک دەبێ، کە ئەگەر چارە نەکرێ، باجى قورس و لێکەوتەى مەترسیدار بەدواى خۆیدا دێنێت".\nهۆکارەکانى دەرکەوتنى گروپە تێرۆستیەکان جۆراو جۆرن\nد. یوسف گۆران بەشێکى دیکەى وتارەکەى تەرخان کرد بۆ هۆکارەکانى سەرهەڵدانى گروپ و ڕەوتە تێرۆرستیەکان و لەو بارەیەوە وتى : "گومانى تێدا نیە جەنگ و ستەمکارى و نەبونى دیموکراسى و گەندەڵى و ناعەدالەتى و چارەسەرنەبونى کێشە سیاسیە هەڵواسراوەکانى ڕۆژهەڵاتى ناوەڕاست، بەشێکى سەرەکى هۆکارى دەرکەوتنى ئەم گروپە توندڕەوانەن، لە ئاستى ئێراقیشدا مانەوەى کێشە سیاسیەکان بەهەڵوەسراوەیى و دەرنەچون لە ئەقڵیەتى خۆسەپاندن و کۆنتڕۆڵکردنى کۆى جومگەکانى دەوڵەت، دۆخێکە چاوەڕوانى مەترسى زیاتریشى لێ دەکرێت، بۆیە یەکێک لە ڕێگە هەر سەرەکیەکانى نەهێشتنى ئەو ژینگە پیسەى کە داعش و هاوشێوەکانى تیایدا گەشە دەکەن، دەسکاریکردنى کێڵگەى سیاسیەو دروستکردنى ڕوحى ئینتیما و بەشدارى سیاسى هاوبەش و یەکسانە، بەڵام لێرەدا پێویستە ئەوەش بڵێین کە هیچ کات ئەم دۆخە سیاسى و ئابوریانە پاساو نین بۆ ئەم هەمو بێ بەزەیى و دڕندەییە، ئەم هێزە تیرۆرستیانە تەنها کوڕى واقعێکى سیاسى و ئابورى چەوت و ناتەندروست نین، بەڵکو لەهەمان کاتدا بەرهەمى فکرێکى توندڕە و دنیابینیەکى دۆگما و ئەقڵێکى نا ئەقڵانیە. گەلى کورد لەم سیاقە خاوەنى تراژیدیترین مێژوە، دەسەڵاتى داگیرکەرى بەعس بەهەمو شێوەیەک هەوڵى جینۆسایدکردنى داین، شوێن نەما کەولى نەکا، چەک نەما بەکارى نەهێنێ، بەڵام بزوتنەوەى ڕزگاریخوازى گەلى کوردستان سەربارى شەڕى مان و نەمانیشى لەگەڵ ئەو دەسەڵاتە فاشیە، هیچ کات بزوتنەوەیەکى تێرۆرستى نەبوەو نیە، هەر لە کاتى ڕاپەڕیندا بەهەزاران دیلى بەعس کەوتە دەست کورد، بەڵام بەوپەڕى میهرەبانى و لێبوردەیی ئازادکران، کەواتە بۆ تێگەیشتن لەم وتارە، جگە لە ژینگەو ئەو فەزا سیاسیەى لێوەى هاتوە، پێویستمان بەوردکردنەوەى خودى وتارەکەو ئەو ئەقڵیەتەشە کە لە پشتیەوە دەوەسـێ، کە وتارێکى ئاینى توندڕەوەو مێژوەکەى زۆر لە داعش و قاعیدەش دورترە".\n"حەقیقەتى ئاینى لاى هەموانە و بەتەنها لاى کەسیش نیە"\nهەر لە درێژەى وتارەکەیدا وەزیرى خوێندنى باڵا و توێژینەوەى زانستى باسى لە حەقیقەتى ئاینى لاى گروپ و مەزهەبەکان کرد و، لەو چوارچێوەیەشدا چەند نمونەیەکى جیاى هێنایەوە وتى: "کەلتورى ئیسلامى کە پڕۆسەیەکى مرۆیى مێژوییە، خاوەنى خاڵى گەشى ئەقڵانى و ڕوحانیە و بەهەمان شێوەش دیوى تاریک و کارەساتبارى تێدایە، چونکە مێژوى کۆمەڵگەو مرۆڤە، ئێمە لەم مێژوەشدا خاوەنى یەک تەفسیر و یەک وتارى ئاینى نین، بگرە زیادە لە وتار و مەزهەب و تێگەیشتنێک لە ئارادایە، ئەمە دۆخێکى سروشتیە و، لە هەمو ئاینێکدا بونى هەیە، کێشەکە ئەو کاتە دەست پێ دەکات کە وتارێکى سیاسى بێت و پێیى وابێت تەنها تێگەیشتنى ئەو ڕاستەو باقێەکەى گومڕاییە، لە کاتێکدا خودى ئەم وتارە بەرهەمى ململانێیەکى دنیایە لەسەر دەسەڵات، نەک حەقیقەتى ئاینى، چونکە حەقیقەتى ئاینى وەک مەولانا جەلالەدینى ڕومى دەیوت "لاى هەموانە و بەتەنها لاى کەسیش نیە"، پێش ئەویش ئیبن عەرەبى ئەوەى ساخکردۆتەوە کە حەقیقەتى خوایى لەوە گەورەترە مەزهەبێک بتوانێ بەتاقى تەنیا هەموى لەخۆبگرێ، بەڵکو ئەو ئەوەندە گەورەیە کە بەشى هەموان دەکات،بۆیە لە برى ڕق دەبێ یەکتریان خۆش بوێت، لەبرى فەتواى تەکفیر و پەلاماردانى مەزهەبى یەکترى، پێویستە سۆزو میهرەبانى نیشیانى یەکترى بدەن. لەم گۆشە نیگایەوە توندڕەوى جۆرێکە لە گومڕابون لە حەقیقەتى ئاین، دورکەوتنەوەیە لە شاڕێى ئیسلام و ڕێبازى پێغەمبەر محمد (د.خ). کەواتە وەستانەوە بەڕوى وتارى تێرۆرستى ئیسلامى بەر لەوەى بەرگریکردن لە بەها مرۆیى و ئازادى و ئاشتى و بەیەکەوەژیان بێت، ئەرکێکى ئاینیە، نیشاندانى ڕوى میهرەبانى ئیسلام و سەرلێشێوانى ئەوانەش کە دژى ئەو میهرەبانیەن، نابێ ئەوەشمان بیربچێ کە لەم ڕێگەیدا ژمارەیەک لە پیاوانى ئاینى و مەلا بەڕێزەکانە ڕۆڵى بەرچاویان هەبوەو هەیە لە نیشاندانى ڕوى ڕاستەقینەى ئیسلام ڕوى ناشرینى تێرۆرستانیش".\nڕوبەڕوبونەوەى تێرۆر ئەرکێکى گشتیە\nد.یوسف گۆران ئەرکى ڕوبەڕوبونەوەى تێرۆر و تێرۆستانى بەرئەرکێکى دەستەجەمعى و گشتى وەسف کرد، بۆ ئەوەش وتى: "ئەمڕۆ کۆمەڵگەى مرۆیى لە سایەى گەشەکردنى تەکنەلۆژیاى پەیوەندى و کاڵبونەوەى سنورەکان، شتێک بەناوى مەترسى ناوچەیى و لۆکاڵى نەماوە، ئەوەى بۆ ئێرە مەترسیە، مەترسیە بۆ سەر ئەوێش، ئەوەش کە لە دورترین خاڵى جیهاندا ڕودەدات، ئێرەش بەخۆیەوە سەرقاڵ دەکات، لەم ڕەهەندەوە مەترسى تیرۆر گشتیەو ڕوبەڕوبونەوەشى ئەرکیکى گشتیە، لەم گۆشەنیکایەوە لەم کۆنفرانسەدا هەوڵمانداوە جگە لە ژمارەیەک لە کەسانى پسپۆڕ و شارەزاى ناوخۆ، پشت بەئەزمون و شارەزایى بیانیش ببەستین، چونکە هەروەک لەسەرەتادا ئاماژەمان پێدا ئامانجى گشتى ئەم کۆنفرانسە گەیشتنە بەوەڵام و چارەسەر بۆ توندڕەوى بەگشتى".\nئامانجى سەرەکى ئەم کۆنفرانسە تەنها گفتوگۆ نیە\nلە کۆتایى وتارەکەشیدا وەزیرى خوێندنى باڵا و توێژینەوەى زانستى ئامانجى سەرەکى بەستنى کۆنفرانسەکەى خستەڕو لەو بارەیەوەش وتى: "بەو هیوایەى لە دو ڕۆژى کۆنفرانس و لە ڕێى پانێڵە هەمە جۆر و بەشدارى میوانانەوە بتوانین بەیەکەوە ببینە خاوەن دیدێکى یەکگرتوى زانستیانە بۆ کەمکردنەوەى مەترسیەکانى فکرى تێرۆر و، دواجار گەیشتن بەچارەسەر، کەواتە ئامانجى سەرەکى ئەم کۆنفرانسە بەتەنها گفتوگۆ نیە، بەڵکو ڕێکەوتنە لەسەر چەندین پێشنیاز و وەڵامێک کە بشێ دامەزراوە پەیوەندیدارەکان لەکارى داهاتویاندا کەڵکى لێ وەربگرن و ڕەچاوى بکەن".\nبەستنى ئەو کۆنفرانسە بایەخى خۆى هەیە\nهەر لە مەراسیمى کردنەوەى کۆنفرانسەکەدا، نێچیرڤان بارزانى سەرۆکى حکومەتى هەرێمى کوردستان وتارێکى پێشکەش کرد، لەسەرەتایى وتارەکەیدا دواى دەستخۆشیکردن لە وەزارەتى خوێندنى باڵا و توێژینەوەى زانستى و وەزارەتى ڕۆشنبیرى و لاوان بۆ بەستنى ئەو کۆنفرانسە، بەگرنگیەوە باسى لە کۆنفرانسەکە کرد وتى: "ئەو کۆنفرانسە بایەخی خۆی هەیە بۆ نەهێشتنی بیری توندتوتیژی و کارکردن بۆ زیاتر پێکەوەژیانی ئایین و کەلتورەکان لە هەرێمی کوردستان"، وتیشى لەم بۆنەیەدا پێویستە سڵاو بۆ گیانی پاکی شەهیدەکان بنێرین، کە بۆ هێشتنەوەی گیانی تەبایی و پێکەوەژیان و پاراستنی ئایینەکان و پێکەوەژیانی پێکهاتە جیاوازەکان، گیانی خۆیان بەخشی".\nکوردستان لانکەى پێکەوەژیان بوە\nلە بەشێکى دیکەى وتارەکەیدا سەرۆک وەزیرى هەرێمى کوردستان باسى لە میژو ئەزمونى پێکەوەژیانى هەرێمى کوردستان کرد و لەو بارەیەوە وتى: لەبەربەیانى مێژوەو کوردستان بۆتە لانکەى پێکەوەژیان و لەخۆگرتنى ئاین و پێکهاتە جیاکان، چونکە پێکەوەژیان یەکێکە لە خەسڵەتە هەرە گرنگی هەرێمی کوردستانە، هەروەک و پێویستى پاراستن و پەرەپێدانى ئەو پێکەوەژیانەى بەگرنگ زانى، ئەوەشى ڕاگەیاند ئەزمونی سەرکەوتوی پێکەوەژیانی ئایین و پێکهاتەکان بۆتە هۆی ئەوەی وڵاتانی دیکە بەگرنگەوە وەک نمونەیەکی زیندو باسی کوردستان بکەن.\nدەبێ باوەڕ و متمانە بۆ کەلتوری پێکەوەژیان دروست بکەینەوە\nلە بەشێکى دیکەى وتارەکەدا نێچیرڤان بارزانى وردتر باسى ئەزمون و کەلتورى پێکەوەژیان لەهەرێمى کوردستان کردو لەو بارەیەوە وتى: "کاتێک باسی ئەزمونی سەرکەوتوی پێکەوەژیان لە هەرێمی کوردستان دەکەین، دەبێت ئەو ڕاستییە بزانین کە هزرى توندوتیژی و، وتاری بیری تەسکی تێرۆر و، تاوانە تیرۆریستییەکان جینۆساید بەسەر ئایینەکانی هەرێمی کوردستاندا هاتون، بەتایبەتی کوردانی ئێزدی و مەسیحی"، وتیشى دەبێ ئەو ڕاستییە بزانین، ئەمانە کاریگەری خراپ و دو دڵی و بێ متمانەییان لەسەر کەلتوری پێکەوەژیان دروستکردوە، بۆیە ئەوەش ئەرکی ئێمەی قورسکردوە، لەبەرئەوە دەبێت لەڕوی سیاسی و کۆمەڵایەتی و پەروەردەییەوە کار بکەین تا باوەڕ و متمانە بۆ کەلتوری پێکەوەژیان دروست بکەینەوە.\nبەڕێوەبردنى نەینەوا لە دواى نەمانى داعش لە ئێستا قورسترە\nهەر لە وتارەکەیدا سەرۆک وەزیرى هەرێمى کوردستان باسى لە بەڕێوەبردنى نەینەوا لە دواى داعش کرد و، ئەو بەڕێوەبردنەشى بەئەرکێکى قورس و مەترسى وەف کردو لەو بارەیەوە وتى: "ئێمە دوپاتی دەکەینەوە کە بۆ موسڵی دوای داعش، ڕێککەوتنی سیاسی لەنێوان هەمو لایەنەکانی ئێراق و پێکهاتەکان پێویستە، چونکە ڕزگارکردنەوەی موسڵ لەڕوی سەربازییەوە ئاسانە، بەڵام لەڕوی کۆمەڵایەتی و پێکەوەژیانی ئایینەکان دەبێت کاری بۆ بکرێت، چونکە تا ئێستا هیچ نیازێکی جددی و خوێندنەوەیەکی واقیعبینانە نییە و خۆدزینەوە لەو بابەتەدا هەیە"، هەر لەو چوارچێوەیەدا وتى: ڕێککەوتنێکی واقیعبینیانە و دڵسۆزانە لەسەر جوگرافیا و دیمۆگرفیای ناوچەکە، کە لە هەمو پێکهاتەکان بێت زۆر گرنگە و، تاقە زامنی ئارامیە بۆ ناوچەکە، هەر ئەوەش دەبێتە ڕێگر لە کەوتنەوەی ئاگرێک، کە لەلایەن چەندین هێزی ناوخۆی و دەرەکی هەوڵی هەڵگیرساندنی دەدرێت، بۆیە دەبێت هەمو لایەنەکان پێشوەختە خەمی بۆ بخۆن بۆ ئەوەی ڕێگری لە کارەساتێکى لەو شێوەیە بکەین".\nلەناوبردنى داعس تەنها بەشەڕی سەربازی نابێت\nنێچیرڤان بارزانى وتیشیى شەڕی داعش و لەناوبردنیان تەنها بەشەڕی سەربازی نابێت، بەڵکو دەبێت بەرەنگاری بیری توندڕەوی ببینەوە، داعش هەوڵیدا دەسەڵاتەکانی فراونتر بکات، بەڵام شکستیان هێنا و دواجار نەمانی داعش لەسەر کات و ساتە، بەڵام بیرکردنەوەی داعشییەکان دەبێت لەناو ببرێت و بیرکردنەوەی تووندڕەوی داعش بنەبڕبکرێت.\nلە کۆتایى وتارەکەشیدا جارێکى دیکە سەرۆک وەزیرى هەرێمى کوردستان دەستخۆشى لە وەزیرى خوێندنى باڵا و توێژینەوەى زانستى و، وەزیرى ڕۆشنبیرى و لاوان و ستافى سەرپەرشتیارو ڕێکخستن و بەڕێوەبردنى کۆنفرانسەکەى کرد و بەکۆنفرانسێکى پڕبایەخ هەڵسەنگاندنى بۆ کرد.\nپاشان (هارى ڤان بۆمێل) (کى نۆت)ى کۆنفرانسى پێشکەش کرد، لە وتارەکەیدا ئاماژەى بەو نەهامەتى و دەردەسەرییانە کرد کە لەلایەن داعشەوە بەسەر خەڵکى ناوچە جیاکانى ئێراقدا هاتوە، هەروەک لە وتارەکەیدا ئاماژەى بەهۆکارە راستەقینەکانى گروپە توندڕەوییەکان کردو لەو، چوارچێوەیەشدا بەداتاو ئامار چەندین نمونەى هێنایەوە.\nبەشى کۆتایى مەراسیمى کردنەوەى کۆنفرانس پێشکەشکردنى تابلۆی هونەرى (پێکەوەژیان) بو، کەلەلایەن گروپى هەڵپەڕکێى تیپە میللەکان-ى وەزارەتى ڕۆشنبیرى و لاوان پێشکەش کرا.\nدوابەدواى کردنەوەى مەراسیمى کۆنفرانس، چالاکیەکان لە ڕێگەى پێشکەشکردنى پانێڵەکانەوە دەستیان پێکرد، واش بڕیارە لە ماوەى دو ڕۆژى کۆنفرانسەدا لەلایەن توێژەران و ڕۆشنبیران و بیرمەندانەوە خوێندنەوەى جیا بۆ لایەنەکانى پێکەوەژیان و چۆنییەتى ڕوبەڕوبنەوەى بیرى توندڕەوەى بکرێ.


ڕووداوه توندوتیژییه‌كان له به‌غدا 30 قوربانی لێده‌كه‌وێته‌وه\nی مانگی دوازده ٠٥, ٢٠٠٦\nسه‌رۆك وه‌زیری عێراقی نوری ئه‌لمالكی بانگه‌شه‌ی كۆنفرانسێكی ئاشتبوونه‌وه‌ی نیشتمانی ده‌كات بۆ گفتوگۆكردن له‌سه‌ر كێشه سیاسی و ئاسایشی‌یه‌كانی ووڵات.\nبه‌ڕێز ئه‌لمالكی گوتویه‌تی حكومه‌ته‌كه‌ی شاند بۆ ووڵاتانی دراوسێ ده‌نێرێت تاوه‌كو داوای یارمه‌تیان لێ بكات بۆ سه‌قامگیركردنی ڕه‌وشی ناوچه‌كه. مالكی ئه‌م تێبینیانه‌ی ڕاگه‌یاند له ڕۆژێك پێش ئاشكراكردنی پێشنیاره چاوه‌ڕوانكراوه‌كانی كۆمیته‌ی به‌یكه‌ر سه‌باره‌ت به ستراتیژی ئه‌مه‌ریكا له عێراق.\nكاربه‌ده‌ستان له عێراق ڕاده‌گه‌یه‌نن كه‌وا ڕۆژی سێشه‌ممه به لایه‌نی كه‌مه‌وه 14 كه‌س\nكوژراون كاتێك هێرش كراوه‌ته سه‌ر پاسێك كه كۆمه‌ڵێك كرێكاری له باكوری به‌غدا گواستۆته‌وه. قوربانیه‌كان كارمه‌ندی "وه‌قفی شیعی" بوون كه ئاژانسێكی حكومیه و خزمه‌تی مزگه‌وت و مه‌زاره شیعی‌یه‌كانی ووڵاته‌كه ده‌كات.\nهه‌روه‌ها كاربه‌ده‌ستێكی باڵای "وه‌قفی سونی" و سێ له پاسه‌وانه تایبه‌ته‌كانی له شاری به‌سره‌ی باشوری ووڵات كوژران كاتێك كه‌وتنه به‌ر بۆسه‌یه‌ك كه بۆیان دانرابوو.\nله لایه‌كی دیكه، پۆلیس ڕایگه‌یاند كه‌وا به لایه‌نی كه‌مه‌وه 15 كه‌س كوژراون و 25 كه‌سی دیكه‌ش بریندار بوون له ئاكامی ته‌قینه‌وه‌ی سێ ئۆتۆمبیلی بۆمب چێنراو له نزیك به‌نزینخانه‌یه‌كی گه‌ڕه‌كی ئه‌لبه‌یاع له به‌غدا.\nله‌شكری ئه‌مه‌ریكیش ده‌ڵێت ڕۆژی دووشه‌ممه یاخیبوان له عێراق هێرشیان كردۆته سه‌ر یه‌كه‌یه‌كی نۆبه‌داری ئه‌مه‌ریكی له به‌غدای پایته‌خت و له ئاكامدا، سه‌ربازێكی ئه‌مه‌ریكی كوژراوه و پێنج كه‌سی دیكه بریندار بوون. هه‌روه‌ها ڕایانگه‌یاند كه‌وا 10 گومانلێكراوی تیرۆریستیان له به‌غدا و شوێنه‌كانی دیكه‌ی عێراق ده‌ستگیركردووه.\nله واشنتۆنیش، سه‌رۆك بوش له ڕۆژی دووشه‌ممه‌دا پێشوازی له ڕێبه‌ری ناوداری شیعه‌كانی عێراق عه‌بدولعه‌زیز ئه‌لحه‌كیم كرد و پێی گوت ده‌بێت ئێران و سوریا " چالاكیه وێرانكه‌رییه‌كانیان" ڕابگرن كه بوونه‌ته هۆی لاوازكردنی حكومه‌تی عێراقی. به‌ڕێز بوش گوتی واشنتۆن به شێوه‌ی به‌ڕێوه‌چوونی كاره‌كان و ڕاده‌ی به‌ره‌وپێشچوونه‌كان له عێراق ڕازی نی‌یه.\nبه‌ڕێز حه‌كیم دوا به دوای كۆبونه‌وه‌كه‌ی له‌گه‌ڵ سه‌رۆك بوش‌دا، چاویشی به خانم كۆنده‌لیزا رایسی وه‌زیری ده‌ره‌وه‌ی ئه‌مه‌ریكا كه‌وت و داوای لێكرد كه واشنتۆن سه‌ربازه‌كانی له عێراق نه‌كشێنێته‌وه، به‌ڵام هه‌وڵی گواستنه‌وه‌ی ده‌سه‌ڵاتی له‌شكری زیاتر بۆ ژێر ده‌سه‌ڵاتی حكومه‌تی عێراقی بدات.\nحه‌كیم گوتیشی له دژی هه‌ر هه‌وڵێكی هه‌رێمی و نێونه‌ته‌وه‌ییه كه سه‌باره‌ت به حكومه‌تی عێراقی ئه‌نجام ده‌درێت و عێراقیه‌كانیش به یارمه‌تی دۆسته‌كانیان، كێشه‌كانیان چاره‌سه‌ر ده‌كه‌ن.


عەلی قەرەداغی فەتوایەك لەبارەی قوربانیكردن بڵاودەكاتەوە\n18/07/2021 ژمارەی بینراو 304\nئەمینداری گشتی یەكێـتی جیهانی زانایانی مسوڵمان دەڵێت، لەگەڵ نزیكبوونەوەی جەژنی قوربان، فەتوایەكی لەبارەی قوربانیكردن بڵاوكردەوەو رایگەیاند:" یەك سەر قوربانیی بەشی هەموو ئەندامانی یەك خێزان دەكات."\nعەلی قەرەداغی، لەهەژماری تایبەتی خۆی وەڵامی 21 پرسیاری تایبەت بە قوربانیكردنی داوەتەوەو ئاماژەی بەوەكردووە،كەسی قوربانیكەر قوربانییەكەی دابەشدەكات بەسەر هەژاران و خاوەن پێداویستییەكاندا، بەشێكی دەهێڵێتەوە بۆ خۆی و ماڵ و خێزانی، ئەمەش لە بارێكدا كە نیەتی نەزری لێ نەهێنابێ، ئەگەر بیكاتە سێ بەشیش ئەوا هیچ نەنگییەكی تێدا نیە.\nدەقی فەتواكەی عەلی قەرەداغی:\nسوپاس و ستایش بۆ پەروەردگاری جیهانیان، درود و صەڵەوات لەسەر پێغەمبەری رەوانەكراو بەبەزەیی بۆ جیهانیان پێشەوامان موحەممەد (صلی الله علیه وسلم)و لەسەر خانەوادەو یارانی....\nكەواتە پێویستە موسڵمان لەڕووی قەڵەوی و زۆری گۆشتەوە باشترین ئاژەڵ بۆ قوربانیكردن هەڵبژێری، هەروەها دووركەوتنەوە لە هەر عەیبێك لەو عەیبانەی پێشەوە، چونكە خوای گەورە دەفەرموێ: [ژَلِكَ ۆمَن یُعَڤِّمْ شَعَائِرَ اللَّهِ فَإِنَّهَا مِن تَقْۆی الْقُلُوبِ]سورە الحج(32)\nبەڵگەیەكیتر لەسەر فەرزنەبوونی قوربانیی ئەم فەرموودەیەی پێغەمبەری خوایە (صلی الله علیه وسلم)كە دەفەرموێ: ((هەركات دە رۆژی یەكەم لە مانگی زیلحیججە هاتەپێش و یەكێك لە ئێوە ویستی قوربانی بكات با موو لە سەر و پێستی نەكاتەوە))، بەڵگە دیارییەكە لە فەرموودەكەیدا (صلی الله علیه وسلم) وشەی (وأراد) كە بەڵگەیە لەسەر سەرپشككردن بە كردن یان بە نەكردنی.\nیەك سەر قوربانیی بەشی هەموو ئەندامانی یەك خێزان دەكات، چونكە پێشەوا موسلیم لە صەحیحەكەیدا لە عائیشەوە (خوا لێی رازی بێت) دەگێڕێتەوە كە پێغەمبەر (صلی الله علیه وسلم): بەرانێكی هێنا تا بیكاتە قوربانیی، ئینجا رایكێشا، پاشان فەرمووی: ((بەناوی خودا، خودای گەورە ئەم قوربانییە لە موحەممەد و لە خانەوادەی موحەممەد و لە ئوممەتی موحەممەدی قوبوڵ بكە)) پاشان كردییە قوربانی، تەنانەت پێغەمبەر (صلی الله علیه وسلم) ((دوو بەرانی شاخداری رەنگ بۆری كردە قوربانی)). لە ریوایەتێكیشدا هاتووە كە: ((لە كاتی سەربڕینی دووەمدا فەرموویەتی: ((لەجیاتی هەركەسێكی ئوممەتی من كە باوەڕی هێناوەو باوەڕی بە پێغەمبەرایەتی من كردووە)).\n1- دەستەبەركردنی بەندایەتییە بۆ خوای گەورە لە بواری ماڵ و داراییدا، بە گەورە راگرتنی رێوڕەسمە پیرۆزەكانیەتی، چونكە قوربانیكردن پەرستشێكی داراییە بۆ خوای گەورە، هۆكارێكە بۆ نزیككەوتنەوە لە خوای گەورە، ئەوەش لەڕێگای خەرجكردنی بەشێك لە ماڵ و سامان بۆ راپەڕاندنی فەرمانەكانی خوای گەورە و پێغەمبەرەكەی (صلی الله علیه وسلم).\nكەسی قوربانیكەر قوربانییەكەی دابەشدەكات بەسەر هەژاران و خاوەن پێداویستییەكاندا، بەشێكی دەهێڵێتەوە بۆ خۆی و ماڵ و خێزانی، ئەمەش لە بارێكدا كە نیەتی نەزری لێ نەهێنابێ، ئەگەر بیكاتە سێ بەشیش ئەوا هیچ نەنگییەكی تێدا نیە، چونكە لە ئیبن عەبباسەوە (خوا لێیان رازی بێت) لە باسی قوربانیكردنی پێغەمبەر (صلی الله علیه وسلم)ریوایەتكراوە كە وتوویەتی: ((سێیەكی دەرخواردی ماڵ و خێزانی خۆی دەدا، سێیەكێكی تری دەدا بە دراوسێ هەژارەكانی، سێیەكێكیشی دەكردە خێر بەسەر ئەوانەدا داوایان دەكرد)).\nدروستە بەشێك لە قوربانی بدرێ بە كەسانی غەیرە موسڵمان لەوانەی كە لە وڵاتماندا دەژین و دۆستمانن، هەروەها بدرێ بە خزمەتكار و شۆفێر و كرێكاران و هاوشێوەیان، چونكە ئەمە دەچێتە خانەی ئەو چاكەكاریەوە كە لە سورەتی الممتحنە دا هاتووە، خوای گەورە دەفەرموێ:[ڵا ێنْهَاكُمُ اللَّهُ عَنِ الَّژِینَ ڵمْ یُقَاتِلُوكُمْ فِی الدِّینِ ۆڵمْ یُخْڕجُوكُمْ مِنْ دِێاڕكُمْ أَنْ تَبَرُّوهُمْ ۆتُقْسِگُوا إِڵیْهِمْ إِنَّ اللَّهَ یُحِبُّ الْمُقْسِگِینَ]سورە الممتحنە(😎 ، لە ئیبن عومەرەوە (خوا لێیان رازی بێت) دەگێڕنەوە كە وتوویەتی مەڕێك لەناو ماڵ و خێزانی پێغەمبەردا (صلی الله علیه وسلم)سەربڕدرا، كاتێك هاتەوە فەرمووی: ((ئایا بەشتان بردووە بۆ دراوسێ جووەكەمان؟)) (دووجار دووبارەی كردەوە)، گوێبیستی پێغەمبەری خوا بووم (صلی الله علیه وسلم)دەیفەرموو: ((جبریل بەردەوام لەبارەی چاكبوون لەگەڵ دراوسێ راسپاردەی دەدامێ تەنانەت وا گومانم برد كە درواسێ میراتی دراوسێ دەبات)).\n1- دروستە قوربانیی بۆ كەسێكی زیندووی پەككەوتە و بۆ باوك و دایك و بۆ ماڵ و خێزان بكرێ -هەروەك لەپێشەوە ئاماژەمان پێكردووە-، هەروەها هەندێ لە زانایان رێگایانداوە كە قوربانی بكرێ بۆ كەسانیتریش لەوانەی كە توانایان هەیە، چونكە پێغەمبەر(صلی الله علیه وسلم) قوربانیكردووە بۆ ماڵ و خێزان و بۆ ئوممەتەكەی.\n2- باش وایە قوربانیكەری دەوڵەمەند هەندێ لە قوربانبییەكانی بدات بە هەژاران، یان بە غەیری ئەوان، بۆئەوەی ئەوانیش بێبەش نەبن لەو پاداشتە، بوخاری ریوایەتی كردووە كە: ((پێغەمبەر - (صلی الله علیه وسلم)- قوربانییەكانی دابەشكردووە لەنێوان هاوەڵاندا)). ئەوەش بەوە دەبێ كە دەوڵەمەند هەندێ لەو ئاژەڵانەی كە دەیەوێت بیانكاتە قوربانی بە زیندوویی بیانداتە هەژاران یان بە غەیری ئەوان تا خۆیان هەستن بە سەربڕین و دابەشكردنیان، خۆیشیان بەشێكی هەڵگرن بۆ خۆیان، ئەویتریشی دابەشبكەن بەسەر كەسانێكدا كە پێویستییان بەو گۆشتەیە، بەمشێوەیە ئەوانیش بەشدار دەبن لە بەرپاكردنی سروتەكانی خوای گەورە.\n1- بۆ مەسەلەی ئاژەڵی قوربانیی پێویستە چاكترین و قەڵەوترین و باشترین و شاخدار هەڵبژێردرێ، زانایان رایان جیاوازە لەوەی كە ئایا مەڕ لە حەوتیەكی وشتر و رەشەوڵاغ باشترە؟ رای بەهێز ئەوەیە كە بەران باشترە لە حەوتیەك، چونكە پێغەمبەر (صلی الله علیه وسلم)قوربانی بە بەران كردووە -هەروەك لەپێشەوە باسكراوە-، دەبێت ئادابی سەربڕینی شەرعیش پەیڕەو بكات.\n1- بێگومان لەسەر ئەم مەسەلەیە فەرموودیەكی راست و دروست هاتووە كە موسلیم بە سەنەدی خۆی لە ئوم سەلەمەوە (خوا لێی رازی بێت) ریوایەتیكردووە كە پێغەمبەر (صلی الله علیه وسلم)فەرموویەتی: ((ئەگەر دە رۆژی یەكەمی -مانگی زیلحیججە- هاتەپێش و یەكیك لە ئێوە ویستی قوربانی بكات با موو لە سەر و پێستی نەكاتەوە))، لە ریوایەتێكیشدا هاتووە كە فەرموویەتی: ((با نە موو لەخۆی بكاتەوە، نە نینۆك بكات)) ئەم فەرموودەیەش راستەو رواڵەتی فەرموودەكە وەرگیراوە كە هەندێ لە زانایان كردوویانەتە بەڵگە لەسەر قەدەغەكردنی، ئیبن قودامە وتوویەتی: (ئەمە گوتەی هەندێ لە زانایانمانە كە ئیبن مونزیر لە ئەحمەد و ئیسحاق و سەعیدی كوڕی موسەییبەوە دەیگێڕێتەوە، قازی و كۆمەڵێكیش لە زانایانمان وتوویانە: ئەو كارە كەراهیەتی -واتە كەراهیەتێكی پاكژكەرە (كراهیە تنزیهیە) و حەرامكراو نیە-، مالیك و شافیعی هەر ئەم قسەیە دەكەن چونكە عائیشە -خوا لێی رازی بێت- وتوویەتی: من خۆم ملوانكەی ئاژەڵی دیاریی مەككەی پێغەمبەرم (صلی الله علیه وسلم) (هدی) دەهۆنییەوە پاشان پێغەمبەر (صلی الله علیه وسلم) بەدەستی خۆی دەیكردنەوە ملیان، پاشان دەیناردن، تا ئاژەڵەكەی سەردەبڕی هیچ شتێكی لە خۆی حەرام نەدەكرد كە خوای گەورە بۆی حەڵاڵ كردبێ..)) بوخاری و موسلیم ریوایەتیان كردووە، ئەبو حەنیفە دەڵێ: (هیچ كەراهەتێكی نیە).\nئێمەش ئەم رایەمان لا بەهێزترە، چونكە ئەسڵ لە مەسەلەكەدا پێدانی ئەستۆپاكییە (برا‌وە الژمە)، قەدەغەكردنیش بە بەڵگەیەكی راشكاو و دروست و راست نەبێت كە هیچ ماناگۆڕینێ هەڵنەگرێ ناسەلمێت، خوای گەورەش زاناترە.\nئەو قسەیەش كە هەندێ لە زانا هاوچەرخەكان دەیوروژێنن گوایا بە گواستنەوەی قوربانیی ئیتر ئەم رێوڕەسمە پیرۆزە دەرناكەوێ ئەوە گوتەیەكی نەسەلمێنراوە، چونكە سوپاس بۆ خوا رێوڕەسمەكە لە هەموو وڵاتێكدا ئەنجامدەدرێ، جا ئەگەر بەوە قایل بووین كە موسڵمانان یەك ئوممەتن، یەك جەستەن، ئەوا ئەنجامدانی ئەو رێوڕەسمە لەو وڵاتەدا كە قوربانییەكەی بۆ دەگوێزرێتەوە جێبەجێ دەبێت، هەروەها نیەت و خواپەرستیی و پارێزكاریی بناغەی سەرەكین لە مەسەلەكەدا، خوای گەورە دەفەرموێ: [ڵن ێنَاڵ اللَّهَ لُحُومُهَا ۆڵا دِمَاۆُهَا ۆڵكِن ێنَالُهُ التَّقْۆی مِنكُمْ]سورە الحج(37)، بەهەمانشێوە مەبەستەكانی قوربانییەكە تێركردنی هەژار و نەدار و داماوانە، چونكە خوای گەورە دەفەرموێ: (ۆأَگْعِمُوا الْبَائِسَ الْفَقِیرَ) ، پێغەمبەریش (صلی الله علیه وسلم) كاتێ خەڵكی بینیوە كە لە ناڕەحەتیدان قەدەغەی كردووە لە پاشەكەوتكردنی گۆشتی قوربانی، كاتێكیش بینیویەتی كە خەڵكی لە خۆشگوزەرانیدان رێگای پێداوە.\nیەكەم- سەربڕینی قوربانیی رێوڕەسمێكی گەورەیە لە رێوڕەسمە پیرۆزەكانی ئیسلام، هەبوونی و بە گەورە راگرتنی لە مەبەستەكانی شەریعەتە، خوای گەورە دەفەرموێ: [ژَلِكَ ۆمَن یُعَڤِّمْ شَعَائِرَ اللَّهِ فَإِنَّهَا مِن تَقْۆی الْقُلُوبِ]سورە الحج(32)، ئەوەش كردەوەی پێغەمبەر (صلی الله علیه وسلم)و جێنشینە راشیدەكانی و هەموو ئەوانە بووە كە بە چاكە شوێنكەوتەی ئەوان بوون، لەبەرئەوە بە هیچ جۆر ناكرێ ئەو رێوڕەسمە پشتگوێ بخرێ، نرخیش جێگای قوربانییەكە ناگرێتەوە.\nسێیەم- زۆرینەی زانایان وتوویانە كە قوربانیكردن چاكترە لە خێری گشتی -لە رواڵەتدا- چونكە قوربانیكردن هەندێ لە فیقهناسان بە واجبی دەزانن، خوای گەورە دەفەرموێ: [فَصَلِّ لِرَبِّكَ ۆانْحَرْ]سورە الكوپر(2).\nچوارەم- بەڵگەش لەسەر رەوایی و دروستی بریكارگرتن بەشێوەیەكی گشتی ئەوەیە كە گرێبەستی بریكارگرتن كۆدەنگی زانایانی لەسەرە، بەڵگەی تایبەتیش بریتییە لەم فەرموودەیە كە موسلیم بە سەندی خۆی لە جابرەوە (خوا لێی رازی بێت) دەیگێرێتەوە كە وتوویەتی: ((پێغەمبەر (صلی الله علیه وسلم) لە حەجی ماڵئاواییدا شەست و سێ وشتری سەربڕی، فەرمانیشی بە عەلی -خوا لێی رازی بێت- كرد كە ئەوانیتر سەرببڕێ كە سی و حەوت وشتر بوون)).\nهەروەها ئەو فەرموودەیە كە ئەبو داود بە سەنەدی راست و دروست لە عوروەی باریقییەوە ریوایەتیكردووە كە وتوویەتی: ((پێغەمبەر (صلی الله علیه وسلم)دینارێكی پێداوە تا قوربانییەك، یان مەڕێكی پێبكڕێ، ئەویش دوو مەڕی پێكڕیوە، یەكێكیانی فرۆشتووە بە یەك دینار، ئینجا مەڕێك و دینارێكی هێناوەتەوە بۆ خزمەتی، پێغەمبەریش-صلی الله علیە وسلم- دۆعای فەڕو بەرەكەتی بۆ كردووە لە كڕین و فرۆشتنیدا، لەوە بەدواوە ئەگەر عوروە خۆڵیشی بكڕیایە ئەوا هەر قازانجی دەكرد تیایدا))، ئەم فەرموودەیە بە راشكاوی ئاماژە دەدات بە دروستی بریكارگرتن لە قوربانیكردندا.


شاندێكی وەزارەتی دەرەوەی عیراق ڕەوانەی سنووری لیتوانیا و بیلاڕوسیا دەكرێت - تۆڕی میدیایی خەڵک\nشاندێكی وەزارەتی دەرەوەی عیراق ڕەوانەی سنووری لیتوانیا و بیلاڕوسیا دەكرێت\nوەزارەتی دەرەوەی عیراقی فیدڕاڵ، ئەمڕۆ دووشەممە 27ی ئەیلولی 2021 ڕەوانەكردنی شاندێكی كونسوڵی بۆ سنووری هاوبەشی نێوان لیتوانیا و بیلاڕوسیا ڕاگەیاند بەمەبەستی چارەسەكردنی كێشەی ئەو هاووڵاتییە عیراقییەكانەی گیرییان خواردووە.\nئەحمەد سەحاف وتەبێژی وەزارەتی دەرەوەى عيراق لە جریوەیەكدا كە لەتۆڕی كۆمەڵایەتی تویتەر بڵاویكردووەتەوە ڕایگەیاند: وەزارەتی دەرەوەی فیدڕاڵ بەمەبەستی بەدەمەوەچوونی داواكاری ژمارەیەك هاووڵاتی عیراقی و باڵوێزخانەی عیراق لەپۆڵەندا، شاندێكی كونسوڵیی ڕەوانەی سنووری هاوبەشی نێوان لیتوانیا و بیلاڕوسیا كردووە بەئامانجی پێدانی پاسپۆڕت بەو هاووڵاتییانەی ئارەزووی گەڕانەوە دەكەن و هەروەها ئاگاداربوون لەڕەوشی ئەوانەشی كەمافی مانەوەیان دراوەتێ و وەرگرتنی زانیاری لەبارەی داواكارییە مرۆییەكانیان.\nلەسەرەتای ئەمساڵ 2021 دەیان هاووڵاتی عیراقیی لەسەر سنوورەكانی نێوان لیتوانیا و بیلاڕوسیا گیریان خواردبوو لەدەرئەنجامی پێنەدانی مافی پەنابەرێتی پێیان و چوونیان بۆ وڵاتانی یەكێتی ئەوروپا، بەوەی ئەوانە پەنابەری نایاسایی بوون، بەو هۆیەشەوە ژمارەیەكیان گیانیان لەدەستدا بەهۆی ساردی كەشوهەوا و كەمی خواردن و نەبوونی خزمەتگوزاری تەندروستی پێویست بۆیان.\nعیراق.. ڕێژەی نەوتی هەناردەكراو داهاتەكەی بۆ مانگی ئاب ئاشكرادەكات\nخەڵك- سەركردەیەكی ڕەوتی حیكمەی نیشتیمانی ڕایدەگەیەنێت، كاتێك خەڵكی خوارووی عێراق سەردانی هەولێر و سلێمانی دەكەن، دەبینن ئەو دوو پارێزگایە وەكو…\nسەرۆك كۆمار: عیراق ڕووەو سیاسەتی هاوسەنگ هەنگاو دەنێت\nخەڵك سەرۆك كۆماری عیراق و ڕێكخەری كۆشكی سپی بۆ كاروباری ڕۆژھەڵاتی ناوەڕاست و باكووری ئەفریقا كۆبووەوە. د.بەرهەم ساڵح، سەرۆك كۆماری عیراق ئەمڕۆ…\nخەڵك- قوباد تاڵەبانی جێگری سەرۆك وەزیرانی هەرێم بە یاوەری تەیمور تاقانەی بەجێماوی ئەنفال، سەردانی عەمار حەكیم سەرۆكی ڕەوتی حیكمە و هاوپەیمانێتی…\nخۆپیشاندان لە باشوری عێراق بەردەوامە\nخەڵك- خۆپیشاندانەكانی عێراق بەهۆی خراپی گوزەران و ژیانی هاووڵاتیانی بەردەوامە. (زیاتر…)\nپلاسخارت: لە ڕێگەی هەڵبژاردنەوە دەنگی عیراقییەكان دەبیسترێت\nخەڵك نوێنەری تایبەتی سكرتێری گشتی نەتەوە یەكگرتووەكان بۆ عیراق، لە پەیامێكدا لە بارەی هەڵبژاردنی پێشوەختەوە ڕایگەیاند، كە عیراقییەكان، دەرفەتی…\nبەهێزترین پاسپۆرتەكانی جیهان ئاشكرا دەكرێن و عیراقیش لاوازترینە\n06 تشرینی یەکەم 2021 8.20 pm\nخەڵك- ڕاپۆرتێكی كۆمپانیای “هێنڵی و هاوبەشەكانی بۆ ڕاوێژكاریی جیهانی و هاووڵاتبوون و نیشتەجێبوون، بەهێزترین…\n“بەغدا نایەوێت خواستەكانی هەرێم ڕەتبكاتەوە”\n27 شوبات 2021 12.02 pm\nخەڵك- چاودێرێكی سیاسی ڕایدەگەیەنێت، بەغدا نایەوێت بە ئاسانی هەموو خواستەكانی هەرێم ڕەتبكاتەوە.


Thursday, 10.19.2017, 22:59\nفاکتەکانی پێش ١٦/ ١٠\nمانگێك تێنەپەڕی بەسەر ئەنجامدانی ریفراندۆمەکەی کڵاوسوور، تا هەموو جێناکۆکەکان کە بە خوینی ١٢٠٠ پێشمەرگە لە چنگی داعش رزگارکران، بە ئاسانی تەسلیمی عەبادی کرانەوە، نەك هەر هێندە بەڵکو دەبێت خاڵە سنووریەکان و فڕۆکەخانەکانیش بخرێتەوە ژێر کۆنترۆڵی حوکمەتەکەی عەبادی ئینجا گەمارۆی سەر کوردستان هەڵدەگیرێت و بە ڕێکو پێکی موچەی فەرمانبەرانی رەسمی دەدرێن، ئەو ریفراندۆمە وەك گەمەیەك وا بوو بۆ شاردنەوەو لەبیر بردنەوەی ئەو هەموو قەیرانەی کڵاوسوور بەسەر نەتەوەی کوردی هێناوە، ئەگینا لەساڵی ٢٠٠٥ ریفراندۆم کرا چ پێویستی بە دووبارەکردنەوە بوو؟!\nهەڵویستی دوو لەتەکەی یەکێتی\nیان با بڵێین هەڵوێستی ئاشکراو شاردراوەی بەرپرسەکانی یەکێتی رۆڵێكی کاریگەری هەبوو لە یەکلاکردنەوەو کۆتایی پێهێنانی ئەو هاژوهوژەی لەسەر سەربەخۆیی دەکراو جوڵەپێکردنی سوپای حەشدی شەعبی و سوپای عێراق بەرەو ناوچە کێشەلەسەرەکان. هەر لەسەرەتاوە هەڵوێستەکانی ناو یەکێتی دیاربوو، ئەو بەرپرسانەی بەرژەوەندی نەوتییان لەگەڵ بارزانی هەبوو دەگەڵ ریفراندۆم و بانگی سەربەخۆیی کەوتن وەك نەجمەدین کەریم کە مانگانە ١٠ ملیۆن دۆلاری وەردەگرت و کۆسرەت کە لە چاڵە نەوتەکانی دەوروبەری مەخموریش پشکی هەبوو، هەروەها هەندێك ملگرێدراوی تری وەك مەلا بەختیارو ئەوانی تر.. لەولاشەوە باڵەکەی تر کە لە قوبادو هێرۆو لاهورو ئەوانی تر پێکهاتبوون هیچ پشکیان لە نەوتی هاڤاناو بای حەسەن نەبوو بە نهێنی لەگەڵ قاسم سولێمانی هادی عامری و ئەوانی تر کۆبوونەوەرۆژێك پێش رووداوەکان و بڕیاری تەسلیم کردنی ناوچەکانیان پێدرا بێ رووبەرووبوونەوە.\nهەڵوێستی دۆستان و ئەمریکا\nلە جیهانی سیاسەتدا هیچ دۆستاییەکی راستەقینە نییە، بەڵکو بەرژەوەندی هەیە، ئەو بەڵێنانەی ئیسرائیل و سیاسەتمەدارە خانەنشینەکانی فەرەنساو ئەمریکاو ئەوانی تری دەوری بارزانی پێیان دابوو هەر قۆڵبڕینێك و سەرابێکی سەر سفرەو گەعدەی شەوانی مەسیف بوون، ئەمریکا کە تانکی لێزەریی داوە بە سوپاکەی عەبادی تا ئێستاش لە راوەو قائیم شەڕی داعش بۆ ئەمریکا دەکەن، کورد رۆڵی تەواو بوو بە رزگارکردنەوەی موسڵ، سەرانی کورد نەك شایستەی ئەو سەرۆکایەتییە نین، بەڵکو ناتوانن لە ئەلفوبێی سیاسەت تێبگەن چونکە نەخوێندەوارن، ئەوانەش کە خوێندەوارن بەس بەرژەوەندی دارایی خۆیان دەبینن، ئەو خەڵکە سادەو هەژارەش کە بە پروپاگەندەکانیان هەڵدەخەڵەتێ دەکوژرێت و کەس لە بەرپرسەکان خۆیان ناکەنە لێپرسراوی شکست و هەڵەو ناپاکییەکان. نەخویندەوار هەرگیز وانە لەوە وەرناگرێت کە چۆن ئۆجەلان بەدەستی مۆسادی ئیسرائیلی تەسلیمی تورکە رەگەزپەرستەان کرایەوە؟ ئیتر چ دڵسۆزییەکی دەبێت بۆ تۆ کە هاورەگەزی ئۆجەلانیت؟\nهاوکێشەی ئیکۆنۆمی و چەك\n٢٦ ساڵ ماوەیەکی زۆر دوورودرێژە نەك بەس بۆ ئەوەی دەوڵەتی تیا دروست بکرێت، بەڵکو بۆ بنیاتنانی سیستەم و بنخانی ئابووری و دەوڵەتداری.. لە راپۆڕتێکی پێشووی (کوردستان پۆست)دا ئەوە ئاشکرا کرا کە کۆی داهاتی هەموو بەرپرسەکانی ناو بنەماڵەی بەرزانی (٦٠٠ملیار دۆلار)ە، لەولاشەوە ٣ مانگە چارەکە موچەی فەرمانبەرانی هاوڵاتیان نەدراوە. ئەمە شەرمێکی زۆر مەزنە بۆ ئەو بەرپرسانەی خۆیان بە خاوەنی میللەتی کورد دەزانن، بۆچی بە هیچ جۆرێك ئەو ٢ سوپایە هاوتاو بەرابەری یەك نەبوون لە چەك و جبەخانەدا؟ بۆچی جگە لە لاندکرۆس و دۆشکەو پیکەی سی کەلەسەر هامەرە بچوکەکانی پێشمەرگە بوو هیچ چەکێکی قورس نەبینرا؟ ئاوها شەڕی سوپایەك دەکەن کە دەبابەی هامەرزیان پێبوو کە ٣ مەتر بەرزو شەش مەتر پانە؟ جگە لەو هەموو زریپۆش و چەکە قورسەی تر کە لە ژێر کۆنترۆڵی سوپای عێراق و حەشدی شەعبی دا بوون؟\nبیانووەکانی خیانەت و موئامەرە\nلە مێژە گوتراوە کورد بدوێنە شەرحی حاڵی خۆی دەکات، پارتی دەڵێت خیانەتی ٦٦ بوو دووبارە بووەوە، یەکێتیش دەڵێت موئامەرەیەکی ئیقلیمی بوو، باشە با بڵێین هەردوو لەم قسانە راستن، ئەی گوایا رۆڵی ناوماڵی کورد چی بوو لە نیشتیمانپەروەریی و سەربەخۆیی و هەموو پروپاگەندەکانی پێش ریفراندۆم بە کوێدا ڕۆشتن؟! گوایا ٢٦ ساڵە ئەم مەسئولە ناپاکانە خەریکی چ خزمەتێکی دۆزی کوردن؟ لە دزی و مافیای و گەندەڵی و تیرۆری دەنگی نارازیی زیاتر؟ لێرەوە دەردەکەوێت ئەو مەسئول و سەرکردانە هیچیان بەهای پوشێکیان لای هاوڵاتی نییەو هەرواش لەسیاسەتی خزمەتکردنی دۆزی کورددا، کەواتە هەموویان خائینن بە نیشتمان و هاوڵاتی و کوردستان، شایستەی پێشرەوایەتی نین، هەر خەریکی باڵ باڵێن و خۆ دەوڵەمەندکردن و مانەوەی کورسی و بەرژەوەندیەکانی خۆیانن و بەس، ئامادەن هەموو کورد لە ناوبەرن و کوردستان کاول بکەن لە پێناوی بەرژەوەندی خۆیاندا وەك چۆن لە رابردوودا پارتی و یەکێتی چەندان جار ئەم کارەیان کردووەو هیچ شەرمێکیشیان نەکردووە، کەواتە لە مێژە دڵۆپی حەیایان تکاوەو چاوەڕوانی ئەوەیان لێ مەکە ئێستا هەست بە شەرمەزاری بکەن.\nواقیعی غروری بارزانی\nیەکێك لە بیرمەندترین کەسی ناو پارتی کە (فەلەکەدین کاکەیی) بوو بە ژەهر خواردن کۆتایی بە ژیانی هێنرا، و کۆنترین و دڵسۆزترین ئەندامی پارتی کە خزمەتی بە مەلا مستەفا کردبوو (فەرەیدون جوانڕۆیی) هەر بە دەستی بارزانی کوژرا، جگە لەو هەموو کەسایەتیە مەدەنی و رۆشنفیکرو رۆژنامەنووسانەی وەك وەدات حسێن و مەلا هوشیارو سەردەشت عوسمان و دەیانی تر.. ئەمە ئەوپەڕی غرورو ترسنۆکی و کەرێتییە هاوڵاتی سڤیلی ژێر دەسەڵاتە کارتۆنییەکەی خۆت بکوژی و بەرامبەر بێگانەش خۆت لە حەوت کون بشاریتەوە، ئەمە ئەوپەڕی خیانەتە، گەلان بەو کەسە ئەکادیمی و ووشیارو دڵسۆزانە پێشدەکەوێت و قەوارەی سیاسی تۆکمەیان دادەمەزرێت، نەك بە ماستاوچی و زوڕناژەن، ئەوانە وا هەڵتدەخەڵەتێن تا دەتخەنە ناو گۆڕ ڕاستیەکانت لێ چەواشە دەکەن.\nدۆخی دوای ١٦/١٠\nلە مێژە کورد دەڵێت: ئەو کەسە کەسە ئەلفێکی بەسە، ئەم رووداوانەی کەرکووك ڕووی هەردوو بنەماڵەی بارزانی و تاڵەبانی بۆ خەلک دەرخست، ئەو کەسەش کە سوود لە وانەکانی ژیان و مێژوو وەرنەگرێت دەبێتە ئەندامێکی ناو مێگەل، روون بووەوە کە ئەمانە تەوق و باری گرانن بەسەر شانی هاوڵاتی کوردی هەر چوار پارچەکە، لە مێژە ئێکسپایەر بوون و کەس جورئەتی ئەوەی نەکرد بە زەبری هێز وەلایان خات، کەواتە گەر خاوەنی تۆسقاڵێك ویژدان و مرۆڤایەتی بن دەبێت ئێستا خۆیان وەك هیتلەر بە گولـلەیەك کۆتایی بە ژیان خۆیان بهێنن ، ئەگینا لە واقیعدا دەبێت دادگایی بکرێن وەك تاوانباری راستەقینەی میللەتی کورد، ئەمانە نەك بەس درۆو چەواشەکاریان بەکارهێناوە بۆ بە کوشتدانی رۆڵەی کورد، بەڵکو بەهەموو جۆرێك لەسەر مێزی قومار کوردستانیان فرۆشت و فرۆشتەوە.\nکوردستان پێویستی بە کەسانی ناحیزبی شارەزاو پسپۆڕ هەیە سیاسەت بە خەڵك نەفرۆشێت، بەڵکو دڵسۆزانە و لێبڕاوانە بنیاتی بنخانی ئابووری بنێت و سیستەمێك دابنرێت هەمووان لەسەری بڕۆن و لەم فەوزاو پاشاگەردانی و بنەماڵەچێتیە رزگارمان بکەن.


ژیان | عێراق | ئەمریکا هەڕەشەی داخستنی باڵیۆزخانەکەی دەکات لە بەغدا\nئەمریکا هەڕەشەی داخستنی باڵیۆزخانەکەی دەکات لە بەغدا\n2020-09-27 | 1723 جار خوێندراوەتەوە\nپێشوازیکردنی دۆناڵد ترەمپ لە مستەفا کازمی سەرۆک وەزیرانی عێراق لە کۆشکی سپی\nبەهۆی هێرشە نیمچە ڕۆژانەکانەوە کە دەکرێتە سەری بەرژەوەندییەکانی ئەمریکا هەڕەشەی داخستنی باڵیۆزخانەی وڵاتەکەی کردووە لە بەغدا، ئەوەش بە گورزێکی کەمەرشکێن بۆ مستەفا کازمی سەرۆک وەزیرانی عێراق دادەنرێت.\nئێران: کەمترین وەڵامی تیرۆرکردنی سولەیمانی دەرکردنی ئەمریکایە لەعێراق\nڕۆحانی بۆ فوئاد حسین: دەرکردنی هێزەکانی ئەمریکا لەناوچەکە ئەرکی ئێرانە\nبەوێنە.. ئێران چاودێری بەناوبانگترین فڕۆکەهەڵگری ئەمریکای کردووە\nچەند لێپرسراوێکی عێراق و بیانی بە ئاژانسی "فرانس پرێس" یان راگەیاندووە، مایک پۆمپیۆ وەزیری دەرەوەی ئەمریکا هەفتەی ڕابردوو پەیوەندی بە بەرهەم ساڵح سەرۆک کۆماری عێراقەوە کردووە و هۆشدارییەکی توندی داوەتێ.\nئەو سەرچاوانە بە ئاژانسە فەرەنسییەکەیان وتووە، ویلایەتە یەکگرتووەکان تەنها نیگەران نییە، بەڵکو زۆر نیگەرانە و بەم نزیکانەڕێوشوێنیش دەگرێتە بەر.\nسەرچاوەیەکی باڵای عێراق بە فڕانس پرێسی راگەیاندووە، بەر لە سەردانەکەی مانگی ڕابردووی کازمی بۆ ویلایەتە یەکگرتووەکانی ئەمریکا، واشنتۆن ڕایگەیاندووە، ڕازی نییە لە مامەڵەی سەرۆک وەزیرانی عێراق لەگەڵ گروپەکانی نزیک لە ئێران.\nلەلایەکی ترەوە لێپرسراوێکی وەزارەتی دەرەوەی ئەمریکا ڕایگەیاندووە، کاتێک گروپەکانی نزیک لە ئێران کە بە موشەک هێرش دەکەنە سەر باڵیۆزخانەی ئەمریکا لە بەغدا، بە تەنها مەترسی نییە بۆسەر ئەوان، بەڵکو مەترسییە بۆسەر حکومەتی عێراقیش.\nسەرچاوەیەکی دیپلۆماتی خۆرئاوا لە بەغدا بە فرانس پرێسی ڕاگەیاندووە، کشانەوەی ئەمریکا و داخستنی باڵیۆزخانەکە، رەنگە ببێتە سەرکەوتنێکی پڕوپاگەندەیی بۆ نەیارەکانی، بەڵام دەبێتە ئەوەی سەرۆک وەزیرانی بخاتە دۆخێکی قورس و بێزارکەرەوە.\nبۆردومانەکەی سەرەتای ئەمساڵ کە بووە هۆی کوژرانی قاسم سولەیمانی فەرماندەی سوپای قودسی پاسداران و ئەبو مەهدی موهەندیس سەرۆکی دەستەی حەشدی شەعبی، تا ئیستاش گەرمییەکەی سارد نەبووەتەوە لەلای هەندێک لە لێپرسراوە عێراقییەکان و گروپە چەکدارەکان.\nلەو کاتەوەش سەرباری لێدوانی سەرکردەی هەندێک لە گروپەکان، بەڵام هەندێک لە سەرکردە دیارەکانی گروپە چەکدارەکان بێدەنگییان هەڵبژاردووە، چونکە ترسی ئەوەیان هەیە لەلایەن ئەمریکاوە بکرێنە ئامانج یان بخرێنە لیستی گەمارۆکانی واشنتۆنەوە.\nلە ئێستاشدا هەڕەشەو لێدوانە توندەکانی ئەمریکا، ناکۆکی قوڵی خستووەتە نێوان ئەو گروپە چەکدارانەی کە بە نزیکی لە ئێرانەوە تۆمەتبار دەکرێن، چونکە هەندێکیان ترسیان هەیە بکەونە روبەڕوبوونەوەی ڕاستەوخۆوە لەگەڵ ئەمریکادا.\nبەهێزترین بەڵگەش لێدوانەکەی چەند ڕۆژی ڕابردووی موقتەدا سەدر سەرۆکی رەوتی سەدر بوو، کە داوای پێکهێنانی لیژنەیەکی ئەمنی و سەربازیی و پەرلەمانی کرد، بۆ لێکۆڵینەوە لەو هێرشە موشەکیانەی کە کراونە سەر باڵیۆزخانەی ئەمریکا، ئەو لێدوانە لەلایەن کازمی و چەند کەسایەتییەکی حکومییەوە پێشوازی گەرمی لیکرا، بەشێوەیەک تەنانەت حەشدی شەعبیش رەخنەی لەهێرشەکان گرت و خۆی بێبەری کرد لەو هێرشانە.\nلە نوێترین پێشهاتیشدا باڵیۆزخانەی ئەمریکا لە بەغدا لەبەیاننامەیەکدا بڵاویکردەوە، لە دوو ڕۆژی داهاتوو زنجیرەیەک تاقیکردنەوە لەسەر چەند ئامێرێکی ئاگادارکردنەوە دەکەن، تایبەت بە حاڵەت کتوپرەکان.\nبۆ ئەو مەبەستەش هاوڵاتیان و دانیشتوانی دەوروبەری باڵیۆزخانەکە و ناوچەی سەوزی بەغدای ئاگادار کردووەتەوە کە بەهۆی ئەو ڕێوشوێنە نوێیانەوە داوای لێبوردن دەکات کە بۆ ماوەیەک بێزاریان بکات.


لاوانی عێراقی بەشداریده‌كه‌ن له خولێکی راهێنانی پیشەییدا کە ئامانجی یارمەتیدانیانە بۆ دەستپێکردنی کار و كاسبیی خۆیان. [خاوەنی وێنە: بەڕێوبەرێتی راهێنان و دامەزراندن]\nحکومەتی عێراق بەمدواییانە پرۆژەیەکی دەستپێکردووە بۆ پشتیوانیکردنی پرۆژەی بچوك و مامناوەندی لاوان بەتایبەتی ئەوانەی ناوچە ئازادکراوەکان لەدەستی رێکخراوی "دەوڵەتی ئیسلامی لە عێراق و شام" (داعش).\nرێکخەران وتیان "پێشەنگانی عێراق"، کە 13 ئەیلول دەستیپێکرد، مەبەستێتی کێشەی بێکاریی لاوان چارەسەربکات.\nپرۆژەکە لەلایەن بانکی ناوەندیی عێراق و بانکی جیهانی و سەندیکای خاوەن بانکەکانی عێراق و تۆڕی میدیایی عێراقیەوە پشتگیریی دەکرێت، لەگەڵ چەندین رێکخراوی دیکە.\nوتەبێژی بانکی ناوەندی ئەیسەر جەبار پێشەنگانی عێراقی بە "پرۆژەیەکی هەرە گرنگ" لەقەڵەمدا، بە دیارونای وت بەهیوایە ئاکامی ئەرێنیی هەبێت و بەشداریبكات لە گەشەپێدانی ئابوری کۆمەڵایەتی وڵاتدا.\nعێراقیەکان خولی کۆمپیوتەر دەبینن بۆ بەهێزکردنی دەرفەتی دامەزراندنیان. [خاوەنی وێنە: بەڕێوبەرێتی راهێنان و دامەزراندن]\nوتی: "پرۆژەکەمان تەرکیزی لەسەر دۆزینەوەی مینبەرێکە بۆ لاوان کە لێیەوە بیرۆکە و دیدگای خۆیان بگوازنەوە بەجۆرێك پشتیوانی داراییان بۆ دابینبکات و بتوانن پرۆژەی بچوك و مامناوەند بنیاتبنێن و بەسەر ئاستەنگەکاندا زاڵبن."\nوتی: "ئەم پلانی پشتگیرییە تەرکیز ناخاتە سەر یەك ناوچەی تایبەت." وتیشی بەشداربووان "ئازادیی تەواویان هەیە لە هەڵبژاردنی ئەو پرۆژەیەی دەیانەوێت ئەنجامی بدەن، بەگوێرەی کارامەیی خۆیان و ئەوەش کە ئایا قازانج بەرهەمدەهێنێت".\nجەبار وتی پیشەکان بازرگانی، پیشەی دەستی، پەروەردە و گەشتیارییان تێدایە.\nوتی هیچ وادەیەکی دیاریکراو بۆ پرۆژەکە نیە و ژمارەی سودمەندانیش دیارینەکراوە: "هەموان دەتوانن داواکاری پێشکەشبکەن، بەڵام پێشینە دەدرێت بەو لاوانەی شارەکانیان لەدەست تیرۆریزم ئازادکراوە."\nدابینکردنی پشتیوانیی زیاتر\nجەبار وتی لاوان لەو ناوچانەی پێشتر لەلایەن داعشەوە کۆنترۆڵکرابوون "بە قووڵی بەدەست ئاوارەیی و تیرۆریزم و شەڕەوە زیانیان بەرکەوتووە".\nوتی بۆیە پێویستیان بە پشتیوانیی زیاترە بۆ دڵنیابوون لەوەی دەتوانن بەشداریبكه‌ن لە گەشەپێدانی ئابوریی شارەکانیاندا.\nوتیشی پرۆژەکە "پشتیوانی ئەو پرۆژانە دەکات کە لەسەر ئەرزی واقیع توانای جێبەجێکردنیان هەیە، توێژینەوەی شیاوی و پلانی وردیان بۆ دانراون".\nهه‌روه‌ها وتی: "هیوامان وایە کە ئەم پرۆژانە تەنیا دەرفەتی کار نەبەخشنە خاوەنکارەکان خۆیان، بەڵکو خەڵکانی لاوی دیکەش لە قۆناغی داهاتوویاندا."\nلاوان نزیکەی سێیەکی خەڵکی عێراق پێکدەهێنن، مانگی ئاب وەزارەتی پلان دانان رایگەیاند كه له‌سه‌دا 27.4 دانیشتوان بە لاو لەقەڵەمدەدرێن.\nبەگوێرەی راپۆرتەکە رێژەی لاوانی بێکار له‌سه‌دا 22.6 ده‌بێت.\nدروستکردنی چیرۆکی سەرکەوتن\nسەرۆکی سەندیکای خاوەن بانکە تایبەتەکانی عێراق، وەدیع نوری حەنزەل، وتی: "بیرۆکەی پشت پرۆژەی پێشەنگانی عێراق بەخشینی دەرفەتە بە کەسانی لاو تا دەرفەتی راستەقینەیان هەبێت بۆ گەیشتن بە ئامانج و بەدیهێنانی خەونەکانیان."\nحەنزەل بە دیارونای وت: "دەمانەوێت چیرۆکی سەرکەوتن لە خەڵکانی لاو دروستبکەین، تا خێزانەکانیان و ئێمەش شانازییان پێوەبکەین."\nوتی ئەم لاوانە وزەی شاراوەی گەورەیان تێدایە، بەڵام زۆرکات پسپۆڕی و پشتیوانییان بەپێی پێویست نیە.\nحەنزەل وتی: "ئێمە تەرکیز دەخەینە سەر ئەنجامدانی راهێنان، چونکە بەشداریمان بۆ بنیاتنانی توانایە بۆ لاوان تا بتوانن باشتر پلان و بەڕێوەبردنی کارەکانیان ئەنجامبدەن."\nوتی سەندیکا "راهێنانی بە ژمارەیەکی فراوانی لاو کردووە لە چەندین پیشە و بواری خوێندنی جیاوازدا، لەنێویاندا 50 کوڕ و کچی دەرچوو ئەمساڵ وەك بەشێك لە پرۆژەیه‌كی بوژاندنەوە بەناونیشانی تواناسازیی لاوان."\nوتیشی زۆرێك لە دەرچووانی ئەو پرۆژەیە کاریان دۆزیوەتەوە.\nحەنزەل وتی: "ئەمە ئەوەیە دەمانەوێت لەم پرۆژەیەدا بیکەین. تا لاوان هانبدەین، بەتایبەتی ئەوانەی بڕوانامەیان هەیە، چاوەڕێی کەرتی گشتی نەکەن بۆ کار بەڵکو خۆیان لێوەشاوەیی بەدەستبهێنن و دەستبكه‌ن بە کاری خۆیان."\nوتی: "چەندین خولی جیاواز دەکەینەوە و تەرکیزمان لەسەر لاوانی شارە ئازادکراوەکان دەبێت، تا دەرگا بۆ تیرۆریزم لەسەر پشت نەبێت بۆ سودبینین لە بێکاریی ئەوان."\nبەرپرسی رۆژنامەوانی لە تۆڕی رێکخراوەکانی کۆمەڵگەی مەدەنی لە نەینەوا، موهەنەد ئەومەری وتی پرۆژەی پشتیوانیکردنی لاوان "هەنگاوێکه شایسته‌ی تێبینیكردنه".\nبە دیارونای وت: "لەمڕۆدا بێکاری یەکێکە لە گەورەترین ئاستەنگەکانی بەردەم لاوان، ئەمەش بەتایبەتی بۆ لاوانی دەرچووی زانکۆ."\nوتی دابینکردنی راهێنان و پشتگیریی دارایی بۆ ئەو کارانەی لاوان دەیانکەن "هەنگاوێکی پێویستن" بۆ رووبەڕووبوونەوەی بێکاری و دابینکردنی سەرچاوەی داهات بۆیان.\nئەومەری وتی: "لە پارێزگا ئازادکراوەکان، پێویستیی زۆرمان بە پرۆژەی لەمجۆرەیە، بەهۆی رۆڵیانه‌وه لە پاراستنی سەقامگیری لە شارەکاندا له باشتركردنی دۆخدا."\nمن پێویستم به كاره. ناوم حه‌سه‌ن حسێن یونس حسێنه. خه‌ڵكی خۆرهه‌ڵاتی موسڵم له عێراق. ته‌مه‌نم 35 ساڵه. ده‌خوازم وه‌ك پاسه‌وانێكی ئه‌منی كاربكه‌م.\nئه‌مانه ته‌نها درۆن. ئه‌گه‌ر هه‌نگاونانێك هه‌بێت، له‌لایه‌ن ئه‌ندامان و به‌رپرسانی پارێزگاكه‌وه‌یه، به‌تایبه‌تی له موسڵ، كه له‌وێ ره‌گه‌زپه‌رستی هه‌یه له‌لایه‌ن ناوه‌ندی شاره‌كه‌وه به‌رامبه‌ر ده‌ره‌وه‌ی شاره‌كه. خه‌ڵكی موسڵ خۆیان به هه‌ڵبژارده‌ی خودا ده‌زانن!\nده‌سپێشخه‌رییه‌كی زۆر جوانه. پێویسته بگشترێنرێت به‌سه‌ر هه‌موو پارێزگاكانی عێراقدا. نابێت رۆڵی پارێزگاكانی باشور و ناوه‌ڕاست له‌بیربكه‌ین له رزگاركردن و پارێزگاریكردن له عێراق و ئه‌و ناوچانه‌دا كه كه‌وتنه ده‌ست داعش. خودا نه‌فره‌تیان لێبكات! سڵاو له هه‌مووتان! براتان ئه‌بو عێراق، خه‌ڵكی نه‌جه‌ف.\n1.\tهاوڕام له‌گه‌ڵتان و هیوای پێشكه‌وتن ده‌خوازم بۆ هه‌موو پارێزگاكان؛\n2.\tنابێت هه‌میشه خه‌ڵك به بیری سه‌خاوه‌تیمان بهێنینه‌وه له رزگاركردنیاندا چونكه هه‌موومان عێراقیین؛ من كوڕی باكورم و به‌ره‌نگاریم كردووه له به‌سره و باشور.\n3.\tئایا ده‌زانیت ئه‌م كرده‌ی باشه‌یه له‌لایه‌ن خه‌ڵكی نه‌فس نزمه‌وه به‌كارهێنرا بۆ وه‌رگرتنی پاره‌ی پارێزگاری لێمان و له خۆشم به شه‌خسی؟ هیوای هه‌موو پێشكه‌وتن و حوكمڕانییه‌كی باش ده‌خوازم بۆ عێراقییه خۆشه‌ویسته‌كانمان هه‌ر له زاخۆوه، نه‌ك وه‌ك ئێستا ده‌وترێت له موسڵه‌وه، تا زوبه‌یر و فاو.\nئێمه خه‌ڵكی ناسریه ئه‌م جۆره پرۆژانه‌مان پێویسته چونكه زۆر خه‌ڵكی بێكار هه‌ن و زۆر خێزانی شه‌هیدانی هه‌ژار كه له به‌ره‌نگاریكردن له وڵاته‌كه‌مان و پیرۆزییه‌كانماندا كوژراون.\nده‌مه‌وێت په‌یوه‌ندیبكه‌م. من ده‌رچووی كۆلێژی ئه‌ندازیاریم، به‌شی كاره‌با. پێنج ساڵ له‌مه‌وبه‌ر خوێندنم ته‌واوكرد.\nپرۆژه‌یه‌كی جوانه. خودا هه‌وڵه‌كانتان سه‌ربخات!\nئایا ئه‌م خولانه له ئایینده‌شدا مه‌یسه‌رده‌كرێن؟\nده‌خوازم ببمه خۆبه‌خش.\nپرۆژه‌یه‌كی باش و جوانه.\nمن ده‌رچووی كارگێڕیم (ئیداره‌ی كار) و بێكارم. دۆڵی نه‌ینه‌وا پێویستی به ره‌خساندنی هه‌لی كاره بۆ بێكاران.\nخالید سڵێمان حاجی. به‌كه‌لۆریۆس له مێژوودا. ماوه‌ی سێ ساڵه به‌بێ موچه مامۆستایی ده‌كه‌م.\nتاریق محه‌مه‌د عه‌لی جه‌بار. من بڕوانامه‌ی به‌كالۆریۆسم هه‌یه له په‌روه‌رده‌ی جه‌سته‌یی و وه‌رزشیدا. له 1986 له‌دایكبووم. ماوه‌ی سێ ساڵ له قوتابخانه ئه‌هلیه‌كاندا كارمكردووه. ده‌توانم كۆمپیوته‌ر به‌كاربهێنم. من هاوسه‌رگیریم كردووه و ئێستا بێكارم.\nچۆن ده‌توانم كاربكه‌م؟\nسڵاوی خوداتان لێبێت. من ناوم محه‌مه‌د هه‌یسه‌مه. بڕوانامه‌ی حسابداریم هه‌یه (محاسب) له نه‌ینه‌وا. بێكارم و به‌دوای كاردا ده‌گه‌ڕێم.\nده‌مه‌وێت په‌یوه‌ندی بكه‌م.\nده‌مه‌وێت خۆبه‌خشانه كاربكه‌م.\nچۆن ده‌توانم ببمه ئه‌ندامی ئه‌م رێكخراوه‌وه؟\nبرایان، پێویستم به كارێكه له هه‌ولێر. من غه‌ریبه‌م له هه‌ولێر.\nئێمه له پارێزگای سه‌لاحه‌دین پێویستمان به خولی راهێنانه بۆ ئه‌و ژن و پیاوه گه‌نجانه‌ی پشتیوانیده‌كه‌ن له منداڵه‌كانیان دوای له‌ده‌ستدانی هاوسه‌ره‌كانیان تا بتوانن مامه‌ڵه له‌گه‌ڵ بارودۆخی سه‌ختیاندا بكه‌ن و ده‌ستبكه‌ن به‌و پرۆژانه‌ی له‌ڕێیانه‌وه بتوانن هه‌لی كار بۆ خۆیان و خه‌ڵكی تریش بڕه‌خسێنن و راده‌ی پێشكه‌وتنی ئابوریش به‌رزبكه‌نه‌وه. 53998.\nمن یه‌كێكم له ده‌رچووه‌كانی سه‌لاحه‌دین كه هێشتا بێكارین. هیوادارم رێكخراوه‌كه‌تان دامانبمه‌زرێنێت له پۆستێكدا یان به‌گرێبه‌ست.


ئیتاڵیا یەكەمی كۆمەڵەكەی لەدەستدا\n15/10/2020 38 جار خوێندراوه‌ته‌وه\nماوەی 19 یاری دەبێت هەڵبژاردەی ئیتاڵیا شكستی نەهێناوە، كۆتا یاری توانیی بەئەنجامی 1-1 بەرامبەر هەڵبژاردەی هۆڵەندا یەكسان بێت، بەڵام یەكەمی كۆمەڵەكەی لەخولی نەتەوە ئەوروپییەكان لەدەستدا.\nلۆرینتسۆ بلیگرینی توانیتی توانیتی لەخولەكی 16 گۆڵی یەكەم بۆ هەڵبژاردەی ئیتاڵیا تۆماربكات، بەڵام دوای خولەك لەو گۆڵە، دۆنی ڤاندی بیك گۆڵی یەكسانبونەوەی بۆ هەڵبژاردەی هۆڵەندا تۆماركرد، ئەمەش یەكەم گۆڵی هۆڵەندایە پاش سێ یاری.\nلەگەیمی دوەمدا یارییەكە هیچ گۆڵێكی تێدا تۆمارنەكرا، ئەم یەكسانبوونە لەبەرژەوەندی پۆڵەندا بوو كە توانیتی بەئەنجامی 3-0 لەبۆسنە بباتەوەو ببێتە یەكەمی كۆمەڵەكە بە 7 خاڵ، ئیتاڵیا پلەی یەكەمی لەدەستداو بە4 یاری 6 خاڵی هەیە.


2021-05-03 15:14 146 جار بینراوە کۆمێنت\nلە شەقامی سەهۆڵەكە كچ و كوڕێكی لاو لە بەردەم كۆمەڵێك گەنجدا بە مۆدێلێكی رۆژئاوایی سەما دەكەن. ئەگەر ئێمە لە سەردەمی چاودێرییدا نەژیاینایە، سەردەمی كامیرا و گەیاندن و پاشان بە كاڵاكردن و بە بازاڕكردنی، ئەوا ئەگەری زۆربوو ئەو رووداوە كە تەنها لە ئەو پانتاییەدا بمایەتەوەو تەشەنەی نەكردایە. وەك شوشانە زوبۆف بەووردی لەكتێبی سەرمایەداری چاودیریدا بۆمان باس دەكات، ئێمە لەسەردەمێكدا دەژین كە بەوپەڕی ووردی چاودێری دەكرێین و پاشان ئەو چاودێرییە دەخرێتە خزمەتی بازاڕەوە.\nكاتێك دیمەنەكە تەشەنەی كرد خێرا كۆمەڵگا و بەرەكانی سەنگەریان لە یەكگرت. بۆ ئاسانكاری دوو بەرە ئاماژە پێدەدەین، بەرەی ئیسلامی، كە جیاوازە لە موسوڵمانان، لە گەڵ بەرەی عەلمانی كە ناوێكە بۆ ئاماژەپێدراوێكی لێڵ. ئەم پۆلێنكارییە بە هیچ شیوەیەك لە ئاستی زانستی و كۆمەڵناسیدا تەواونیە بەڵام بۆ مەبەستی ئاسانكاری بەكاری دەبەین.\nئەم دوو بەرەیە هەریەكە و خیتاب و چەمك و خەم و فیكری خۆی هەیە. بەڵام ئێمە لێرەدا كەمێك ئاڵتۆسێرییانە بیردەكەینەوە، كە دەڵێت لە پشت هەموو ململانێیەكی فیكرییەوە، ململانێیەكی سیاسی بوونی هەیە. بە قسەی ئاڵتۆسێر، ئامانج سیاسەتە نەك فیكر، فیكر خزمەتكار و داردەستی سیاسەتە. لەم روانگەیەوە ئەوەی دەوترێت، ئەوەی دەردەبڕدرێت، ئەوەی مشتومڕی لە سەر دەكرێت، لە ئەنجامدا ئامانجەكەی بەدەستهێنانی دەسەڵاتە بە شێوازە جیاوازەكانی. دەسەڵات وەك كورسی، داهات، پێگە، پۆست، ناوبانگ، نوێنەرایەتیكردن، بوون بە دەمڕاست، قسەكەر و زۆر شێوازی تر.\nچەمكی عەلمانی یان بەرەی عەلمانی بەرە لاوازەكەیە. هۆكارەكانی ئەم لاوازییە زۆرن. نەبونی پاشخانی مەعریفی لە نێو جەماوەردا، نەبوونی بیرمەندی تایبەت و قوڵ بە ئەو بوارە، نەبوونی سەرچاوەی بەردەست لەو بوارەدا. لە هەمانكاتدا نامۆبوون و نارونی ئەم چەمك و دونیابینی عەلمانی، نەك لە كوردستان بەڵكو تەنانەت لە ڕۆژئاواش.\nئیسلامییەكان، كە ئیسلامی سیاسیین، ئێستا بووەتە بەشێك لە ڕۆژەڤیان، كە هەر ڕوداوێكی بچكۆلە لە هەركوێیەك ڕوبدات ئەوا بستێكی بە قەرز نادەن و بەو پەڕی توانایانەوە دەیقۆزنەوە. ئەم قۆزتنەوەیە بە هەڵە لە لایەن بەرەی عەلمانییەوە لێكدەدرێتەوە. (دیارە خۆی بە گشتی هەڵەیە بەرەیەك یان كەسێك عەلمانی بێت، بەڵكو دەكرێت كەسێك یان بەرەیەك بڕوای بە عەلمانیەت هەبێت، چونكە لە توانای كەس و بەرەدانیە كە عەلمانی بێت. عەلمانی بوون تەنها لە توانای دەوڵەتدایە). بەرەی عەلمانی كوردی وەها خۆی پۆلێن دەكات كە پێشكەوتووە، لە پێشەوەیە. ئەم دیدە زۆر ماركسیانەیە و هەتا ئاستێكی زۆریش ڕەگەزپەرستیانەیە. پۆلێنكردنی كۆمەڵگا بۆ پێشكەوتوو و دواكەوتوو، بەمانای ئەوە دێت كە زەمەن لەسەر هێڵێك دەڕوات لە دواكەوتووییەوە بۆ یوتوپیا، یان ئەوپەڕی باشیی. ئەم تێگەیشتنە بۆ زەمەن قەیراناوییە. دیارە چەمكی عەلمانی خۆی چەمكێكە ڕاستەوخۆ پەیوەندی بەپۆلێنكاری زەمەنەوە هەیە. سێكویلاریس یانی زەمەنی دونیایی لە بەرامبەر زەمەنی نادونیایی یان ئەودونیایی یان زەمەنی ناكۆتا. دیارە كاتناسی بوارێكی قسە لە سەر نەكراوە لە دونیای ئێمەدا بە تایبەتی ئێستا كاتی مرۆیی لە ژێر پرسیاری گەورەدایە لە بەرامبەر كاتەكانی تر، وەك كاتی سروشتی یان كاتی قوڵ، بەڵام لەم سەرئێشەیە بە دوورتان دەگرم لێرەدا.\nئەم پۆلێنكارییە ماركسییە بەشێكە لە ئەو پرۆسەی لە مرۆڤخستنە، كە بنەمای كۆمەڵێك زۆر لە جینۆسایدی داڕشتووە لە دونیادا. بەم پێیە قەیرانی عەلمانی كوردی لە سەرەتادا ئەوەیە كە زەمەنی خۆی ناناسێت، لە سەردەمی خۆیدا ناژی، شەڕەكانی شەڕی خۆی نیە.\nئەوەی لە هەموو تراژیدیترە، ئەوەیە كە عەلمانی كوردی بەرهەمی ئیسلامی سیاسی كوردییە لە ئێستادا. عەلمانی بە دەرپۆقاندنی وەك بەرەیەك و ناونانی وەك بێدین، لە لایەن ئیسلامییەكانەوە، بۆ ئەوەیە ئەو دوژمنە پێویستە بەرهەمبهێنن كە بەشێكی ئێجگار سەرەكییە لە پرۆسەی كۆنترۆڵكردنی گشتدا. بەبێ بونی عەلمانی وەك بەربەری، ناتوانرێت ئەم كارە بكرێت. لێرەدا دەقە شیعرێكی شاعیری گەورەی یونانی كۆنستەنتین كاڤافی كە ناوی لە چاوەڕوانی بەربەرییەكاندایە، شایانی خوێندنەوەیە.\nئەوەی جێگای سەرنجە بێتوانایی بەرەی عەلمانییەكانە لە بە ئاگابوون لەئەوەی كە چۆن كۆنسیوم دەكرێن لە لایەن ئیسلامییەكانەوە، چۆن دەكرێن بەئەو بەربەرەییەی كە پێویستە بۆ ئەوەی دەسەڵاتی ئەوان بەرجەستە بێت. عەلمانییەكان نەك هەر بێئاگان، بەڵكو لە باوەشی ئیسلامییەكاندا سەما دەكەن كاتێك بە زمانێكی ناكۆمەڵایەتی و دۆگمایانە دیدی خۆیان دەردەبڕن، كە ئەو جۆرە دەربڕینەیە كە ئیسلامییەكان دەیانەوێت. كاتێك لە فەیسبوك نوسیم لەم سەمایەدا “عەلمانییەكان” لە باوەشی ئیسلامییەكاندان، بۆ هەندێك مایەی ناڕەزایی بوو. هەستمكرد بڕێكی زۆری مۆرەكردن لە دەربڕینەكە لە ڕەهەندی ماسكیولینیتی دەربڕینەكەوەیە، ئەوەی لە باوەشە، مێینەیە. ئەوەی لە باوەش دەگرێت نێرینیەیە. هێشتا زمانی سیكسی ئێمە زمانی جەنگی پیاوە بە سەر جەستەی مێینەدا، نەك زمانی خۆشەویستی. زمانی خۆشەویستی كوردی، جگە لە ئەوە كە زمانێكی نەخۆشە، بەڵام لە سەروی هەمویەوە زمانێكی نێرینەیە كە پەیوەندی لە گەڵ ئەویتری مێینەدا جۆرێكە لە زاڵبوون، ئازاردان، لاقەكردن. بۆیە عەلمانیش هەر لە هەناو زمانی دینیدایە. نەك زمانی مرۆیی.\nگەمەی ئیسلامییەكان چییە؟ ئەگەر چەند چەمكێك لە خیتابی ئیسلامییەكان هەڵاوێریین، بە ڕوونی چەند مەبەستێكمان بۆ ڕون دەبێتەوە. ئیسلامییەكان باس لە ئادابی گشتی دەكەن، باس لە هەستوسۆزی زۆرینە دەكەن، باس لە پیرۆزییەكانی موسوڵمانان دەكەن. لە ڕێگای ئەم چەمكانەوە، ئیسلامییەكان كە كەمینەیەكی كەمی دونیای ئێمەن، دەیانەوێت ببن بە نوێنەری موسوڵمانان كە زۆرینەی دونیای ئێمەن. دەیانەوێت خۆیان وەك پاریزەری هەست و سۆز و پیرۆزییەكان و ئادابی گشتی لە قەڵەم بدەن. ئەم پێگەیە خواستێكی ئاینی نیە، بە جێگەیاندنی داوایەكی خودانیە، بەڵكو خواستێكی سیاسییە. ئەم خواستە سیاسییە لەوەدا خۆی دەبینێتەوە كە گشتێك هەیە، كە موسوڵمانانن، ئەم گشتە لە بەردەم مەترسیدایە، لە لایەن عەلمانییەكانەوە، كە وەك بەربەرییەكانی ناو كایەی دەسەڵاتەكان دەبینرێن، لەسەردەمی ڕۆمانەوە، هەتا ئەمڕۆ، ئیسلامییەكان دەیانەوێت زۆرینە لەم ئەم گورگانە بپارێزن. دیارە چەمكی بەربەریی و گورگ چەمكی تا سەر ئیسقان فەلسەفین. گورگ ئاماژەیە بۆ بوونی مەترسی و پێویست بوونی شوان بۆ مەڕەكان. ئەوەی میشێل فۆكۆ لە پاستەریزیمدا كاری لە سەر دەكات.\nئیسلامییەكان لەم گەمەیەدا براوەن. چونكە زۆرینە دەترسن. ئەوەی ئەم ترسەی قوڵكردوەتەوە خێزانە. گەر لە دەربڕینی خەڵكی بنوارێت هەمیشە تارمایی خێزان لە دربڕینەكانیاندا ئامادەیە. خێزان چیە و چ جۆرە پانتاییەكە، جێگای مشتومڕی زۆرە لە بواری ئاین و فیكر و فەلسەفە و بوارەكانی تردا. حەزدەكەم لە داهاتوودا قسەیەكی لەسەر بكەم، بە تایبەتی لە چوارچێوەی ئەمڕۆو ئەمریكادا، كە خێزان و چۆنێتی خێزان و پەیوەندی خێزان و دەسەڵات بوەتە كایەیەكی سیاسی زەق. بە كورتی لە كتێبەكەی ئینجلسەوە، خێزانی پیرۆز، چەپ دیدێكی ڕەخنەیی هەیە بۆ خێزان. لە بەرامبەردا پارێزەرەكان خێزان وەها دەبینن كە پانتاییەكە دەبێت دەوڵەت لێی دووربێت. ئەم دوو بەرەیە لە دونیادا لە كات و زەمەنی جیاوازدا بە جۆری جیاواز بەرجەستەبووە. دونیای ئێمە بە ئاگایی و بێئاگایی لە سەر هەمان ئاواز دەخوێنێت. گەر تەماشای كۆی كارەكانی شێرزاد حەسەن بكەیت هەموو ناڵینە بە دەست باوكێكەوە، كە دیكتاتۆرانە لەسەروی هەرەمی خێزانەوەیە.\nئایا ئەو سەمایە لە سەردەمی كامیرادا بەشێكە لە ئازادی؟ هەتا عەلمانییەكان بیكەن بە پرسی خۆیان. بەڕای من نەخێر. یەكێك لە قەیرانە میتۆدۆلۆجییەكانی عەلمانییەكان ئەوەیە كە ڕووداو و چەمك لە یەكتر ناكەنەوە. نازانن چۆن لە ڕوداوەوە بڕۆن بۆ تیورە و لە تیورەوە بێنەوە بۆ ڕوداو. هەموو سەمایەك بەشێك نیە لە سەمای ئایدیال، بەڵكو دەكرێت كردارێكی پرۆڤۆكەتیڤ بیت، كردارێكی ورژێنەر، لە پێناوی كارو كاسبیدا. یان لە پێناو تیلەیەكدا لە سەردەمی بازاڕدا. تیلە بوارێكی ترە كە ئێمە بەردەوام پیادەی دەكەین و هەتا ئێستا بۆ چركەیەكیش لە سەری كڕ نەبوویین. تیلە، بە تایبەتی لە فەلسەفەی فەرەنسیدا بوارێكی چڕە. لە سارتەرەوە هەتا لاكان. بەڵام با فەرەنسییەكان لە ئەولاوە بوەستن، چونكە بیری فەرەنسی لە هەرزەیی و هەڵەشەییدا پانتاییەكی زۆری دونیای هەرزەكاری مەعریفی ئێمەی پێكهێناوە. سەما لە سەردەمی بازاڕدا ڕەنگە بۆ تیلەكەیەك بێت لە پەیجێك، یوتوبێك، ئەو تیلەیەش سپۆنسەرەكەی بازاڕبێت. یانی بەرهەمهێنانەوەی لە پانتایی بازاڕدا، بە ئەو فێڵەی كە ئەمە لەش و لارێكی جوانە، ورە ببینە و لە گەڵیشیدا ئەم كاڵایانە ببینە. سەمای سەردەمی بازاڕ، چ بازاڕی كاڵا و سەرمایەداری، چ بازاڕی سیاسەت و دەسەڵات، دەربڕین نیە لە ئازادی. ئازادی چەمكێكی ئێجگار ئاڵۆزە كە بەرجەستەبوونی هەمیشە سنورداربووە لە پێناو ئازادنەبووندا. ئازادی هەمیشە یانی نایەكسانی، بێبەریی بوون.\nهەموو ئەمانە پێمان دەڵێن كە دەبێت ئێمە بە ئەم هەموو ئەكتەرە موزەیەفە فریو نەخۆین.\nساتی سیاسی ئێمە، ساتی گەیشتی دیموكراسییە بە مانا فراوانەكەی. ئەگەر پرۆسەی بە دیموكراسی بوونی ئێمە، كۆمەڵگا ئێمە پەرتبكات بۆ بەرەی دژ بەیەك، لە فۆرمی شوناسدا خۆیان ڕێكبخەن، ئەوا ئێمە نابین بە خاوەن دیموكراسی. ڕێكخستنی شوناسی یان ناسنامەیی ئەو جۆرە ڕێكخستنەیە كە هاتنە دەرەوە لێی ئەستەمە. جۆرێكە لەتیرەگەرێتی. دیموكراسی بەرجەستە نابێت كاتێك بەرژەوەندی و دیدە جیاوازەكان خۆیان وەك ناسنامە بەرجەستە بكەن و لە ململانێیەكی ئەزەلیدابن لە گەڵ دەرەوەی خۆیان. لێرەدا دانوستان و لەیەكگەیشتن و بەرژەوەندی گشتی و سازش و زۆر خەسڵەتی تر نایەنە بوون كە پێویستن بۆ بەرجەستەبوونی حوكمڕانی.\n2021-11-13 21:32 96 جار بینراوە\n2021-10-24 20:10 69 جار بینراوە\n2021-10-16 17:57 97 جار بینراوە\n2021-09-16 13:36 154 جار بینراوە\n2021-09-11 17:27 471 جار بینراوە\n2021-09-04 19:00 99 جار بینراوە\n2021-08-27 11:18 119 جار بینراوە\n2021-08-16 19:04 354 جار بینراوە\n2021-08-07 14:43 284 جار بینراوە\n2021-07-28 15:53 148 جار بینراوە\n2021-07-24 15:40 318 جار بینراوە\n2021-07-17 19:27 587 جار بینراوە\n2021-07-12 23:25 156 جار بینراوە\n2021-07-10 17:15 228 جار بینراوە\n2021-07-10 10:08 204 جار بینراوە\n2021-06-25 20:40 176 جار بینراوە\n2021-06-18 13:53 118 جار بینراوە\n2021-06-09 10:10 171 جار بینراوە\n2021-06-07 22:45 124 جار بینراوە\n2021-06-04 14:33 203 جار بینراوە\n2021-06-02 18:57 141 جار بینراوە\n2021-05-31 14:48 220 جار بینراوە\n2021-05-29 17:57 147 جار بینراوە\n2021-05-22 17:55 144 جار بینراوە\n2021-05-14 21:09 211 جار بینراوە\n2021-05-10 14:31 188 جار بینراوە\n2021-05-01 16:30 127 جار بینراوە\n2021-04-26 18:41 215 جار بینراوە\n2021-04-24 16:38 482 جار بینراوە\n2021-04-19 22:12 178 جار بینراوە


رۆیشتن به‌سه‌ر ئاودا\n09:36 - 2022-06-02\nشار شێوا. ئێمه له كۆڵان بووین كه شار شێوا. یه‌كه‌مجار ته‌نیا ده‌نگی ئوتومبیله‌كان بوو، جاری واش بوو ده‌نگی ئه‌و مرۆڤانه بوو كه حه‌قیان به‌سه‌ر ئێمه‌وه نه‌بوو. به‌ڵام ده‌نگی هاتوهاوارێك له دووره‌وه ده‌هات. ده‌تگوت خه‌ریكه شتێك رووده‌دات كه په‌یوه‌ندی به یارییه‌كه‌ی ئێمه‌وه هه‌بوو، به‌رده‌وام به‌رزتر و نزیكتر ده‌بۆوه. هۆش و گۆشمان لای یارییه‌كه نه‌بوو. ده‌نگه ده‌نگ و هاتوهاوار گه‌یشته ئه‌ودیوی دیواره‌كانی كۆڵانه‌كه. ده‌نگی تێكه‌ڵی پێ كه رایانده‌كرد گه‌یشته شه‌قامه‌كه و یارییه‌كه‌ی ئێمه‌ی تێك دا.\nئێمه گێژ و وێژ له‌ناو كۆڵانه‌كه‌دا ماینه‌وه و كۆڵان پڕ بوو له ده‌نگی ته‌ق و هوڕی به‌یه‌كادانی ده‌رگا ئاسنه‌كان و ده‌نگی پێ و ده‌نگی ئه‌و ژن و پیاوانه‌ی كه به سه‌رسامییه‌وه ده‌چوون به‌ناو یه‌كدا و دیار نه‌ده‌مان. یه‌كێك ده‌ستی راكێشام و هاواری كرد «بۆچی حه‌په‌ساوی كوڕه؟ به‌ڕێكه‌وه!»\nروخساریم نه‌بینی. له دوای قه‌د و باڵا زله‌كه‌یه‌وه ته‌نیا گوێم له ده‌نگی هاتوهاواری خه‌ڵك بوو. ده‌وروبه‌رم قه‌ره‌باڵغ ببوو. ته‌نیا جووڵه‌ی پێم ده‌بینی و شانم ده‌یه‌شا به‌هۆی راكێشانی ده‌ستمه‌وه كه له‌ناو ده‌ستی باوكمدا بوو، ته‌نیا ده‌نگی هه‌ناسه‌بڕكێی ده‌هاته گوێم.\nده‌ترسام شتێك بپرسم. ئه‌گه‌ر بشمپرسیایه ده‌نگم به كه‌س نه‌ده‌گه‌یشت. قوڕگم پڕ ببوو له گریان. له به‌ینی خه‌ڵكه‌كه‌دا خه‌ریكبوو ده‌خنكام، له به‌ینی قسه‌كانیاندا تێگه‌یشتم سه‌رله‌به‌یانی هه‌مان رۆژ كه‌سێكیان دیوه كه به‌سه‌ر ئاودا رۆیشتووه، به‌سه‌ر ئاوی رووباره‌كه‌دا. گوایه له جیاتی تێپه‌ڕبوون به‌سه‌ر پرده‌كه‌دا دووسه‌د سێیسه‌د مه‌تر له سه‌رووتره‌وه به پیاسه به‌سه‌ر ئاوه‌كه‌دا رۆیشتووه. قسه‌ی پچڕ پچڕ ده‌هاته گوێم و له‌و پارچه قسانه تێگه‌یشتم ده‌ڵێی ئه‌و كه‌سه‌ی به‌سه‌ر ئاودا رۆیشتووه ده‌یناسن و ئێستا ده‌بێت بچنه سه‌ردانی. ناوی پیر ئاغام به‌رگوێ ده‌كه‌وێ، ئه‌وه‌شم به‌رگوێ ده‌كه‌وێت ئه‌وه‌ی به‌یانی پێش خۆرهه‌ڵاتن به‌سه‌ر ئاودا رۆیشتووه پیر ئاغا بووه، له‌وه حاڵی ده‌بم من و باوكم هه‌موو ئه‌و خه‌ڵكه‌ی ده‌نگیان دێته‌گوێم و به قه‌د و باڵایان وه‌كو دیوار به ده‌ورمدا ده‌خولێنه‌وه، خه‌ریكین ده‌چینه سه‌ردانی پیر ئاغا. هاته‌گوێم گه‌یشتووینه‌ته پرده‌كه. نه پرده‌كه‌م دیوه و نه رووباره‌كه، ده‌نگی ئاوم هاته‌گوێ. هیلاك بووم. هه‌نگاوم بۆ هه‌ڵنه‌ده‌گیرا، به‌سه‌ر عه‌رده‌كه‌دا قاچم به‌كێش ده‌كرد. باوكم بۆ ساتێك لایكرده‌وه، كه منی به‌و شێوه‌یه بینی باوه‌شی پێداكردم و كردمییه قه‌ڵاندۆشكان.\nپرده‌كه پڕببوو له خه‌ڵك، ژن و پیاو. درێژه‌ی خه‌ڵكه‌كه له‌گه‌ڵ شه‌قامه‌كه‌دا كشابوو بۆ دوور دوور و پێچی كردبۆوه، ئیتر دیارنه‌بوو. پیشه‌وه و دواوه پڕ بوو له خه‌ڵك، مه‌یدانی دوای پرده‌كه‌ش جمه‌ی ده‌هات، ئیتر ده‌نگی ئاوه‌كه نه‌ده‌هات، به‌ڵام ئاوی رووباره‌كه بریسكه‌ی ده‌دا و وه‌كو هه‌میشه به‌ره‌و جێگایه‌كی تر ده‌كشا.\nمه‌یدانه قه‌ره‌باڵغه‌كه‌ی به‌رده‌می پرده‌كه ئیتر جێگای كه‌سی تێدا نه‌ده‌بۆوه. باوكم ئه‌مپێ و ئه‌وپێی ده‌كرد و منیش له‌سه‌ر قه‌ڵاندۆشكانی به‌رز و نزم ده‌بوومه‌وه و ده‌نگی هه‌ناسه ماندووه‌كانیم ده‌هاته‌گوێ. ده‌تگوت هه‌ر بیری چۆته‌وه من له قه‌ڵاندۆشكانیم. ده‌تگوت زیاتر هۆش و گۆشی لای ده‌می ئه‌وانه‌ی ده‌وروبه‌رێتی كه یه‌كبینه باسی موعجیزه‌یان ده‌كرد و ئاماژه‌یان بۆ ئاوه‌كه ده‌كرد كه له دووره‌وه له‌و شوێنه‌ی رووباره‌كه پێچی ده‌كرده‌وه به‌خێرایی ده‌هات، پێش ئه‌وه‌ی بگاته پرده‌كه ته‌نكتر ده‌بوو و به خه‌نده‌وه به ژێر پرده‌كه‌دا تێده‌په‌ڕی.\nباوكم له هیلاكیدا خۆی گه‌یانده لای لاوانه‌ی قه‌راغی پرده‌كه. ملی عاره‌قاوی له‌ژێر ده‌ستمدا لووس بوو. ده‌تگوت ده‌یه‌وێت هه‌تا كردنه‌وه‌یه‌ك رێگایه‌ك له مابه‌ینی خه‌ڵكه‌كه‌دا، به جه‌سته‌ی ماندوویه‌وه پاڵ بداته‌وه به لاوانه ئاسكه‌كانی پرده‌كه‌وه.\nله‌سه‌رووی كه‌ناره لمه‌كه‌وه كه هه‌تا نیوه‌ی شێدار بوو رووباره‌كه دیار بوو. پیره‌مێردێك له‌و خواره‌وه له قه‌راغی ئاوه‌كه ده‌خولایه‌وه. كڵاوێكی خوری سه‌وزی له‌سه‌ردا بوو، ده‌تگوت سه‌یری ئاوه‌كه و ده‌وری ئاوه‌كه ده‌كات و هیچ گوێ به هاتوهاواری خه‌ڵكی سه‌ر پرده‌كه نادات، كوڕێژگه‌یه‌كی حه‌وت هه‌شت ساڵه هه‌ر له‌و خواره‌وه كه‌مێك دوورتر له پیره‌مێرده‌كه‌وه له‌سه‌ر لمه ته‌ڕه‌كه دانیشتبوو، به لم شتێكی دروست ده‌كرد. با، له‌و با ساردانه‌ی له ده‌وری رووباره‌كان هه‌ڵده‌كه‌ن، یاری به قژی ده‌كرد، كوڕێژگه‌كه ده‌تگوت سه‌رقاڵی دروستكردنی خانوویه‌كی لمه، رێك وه‌كو پیره‌مێرده كڵاو سه‌زوه‌كه هیچ گوێی به ئێمه نه‌ده‌دا.\nله‌ولای رووباره‌كه‌وه، هه‌ر له‌و شوێنه‌دا كه پره‌مێرده‌كه ده‌خولایه‌وه، سێبه‌ری درێژی خانوویه‌كی گه‌وره و سپی پارچه پارچه كه‌وتبووه سه‌ر لمی كه‌ناره‌كه. دیواره سپییه‌كانی و بنمیچه خۆڵه‌مێشییه‌كه‌ی خانووه‌كه له‌ودیو له‌رینه‌وه‌ی لق و گه‌ڵای سپیداره به‌رزه‌كانه‌وه ده‌رده‌كه‌وتن و دیارنه‌ده‌مان و كه‌ناره لمه‌كه ره‌نگه‌كه‌ی ده‌گۆڕا. خانووه‌كه به‌و هه‌موو دره‌خته به‌رزه‌ی چوارده‌ورییه‌وه ده‌تگوت خۆی له‌سه‌ر رێگای رووباره‌كه كێشاوه‌ته دواوه و پاڵیداوه‌ته‌وه به شاخه‌كه‌وه، به‌و قه‌واره سپییه له‌ت له‌ته‌یه‌وه له‌ودیو دره‌خته‌كانه‌وه وه‌كو خانووی ناو حیكایه‌ته‌كان پڕ بوو له رازی ترسناك. خۆم چه‌مانده‌وه سه‌رم برده لای گوێی باوكمه‌وه پرسیم «ئه‌وه ماڵی پیر ئاغایه.»\nروویكرده رووباره‌كه و وتی «ئاشكرایه. ئه‌ی پیشانم نه‌داوی؟»\nنیشانی دابووم. له‌وانه‌یه یه‌كێك له‌و دوانیوه‌ڕوانانه بووبێت كه به پایسكیله‌كه‌ی به‌سه‌ر پرده‌كه‌دا رۆیشتبووین. بیرم نییه من پرسیبووم یان ئه‌و خۆی وتبووی.\nدیسان پرسیم « ئه‌و پیره‌مێرده كڵاو سه‌وزه كێیه؟»\nوتی: «خزمه‌تكاری پیر ئاغایه.»\nوتم «ئه‌ی ئه‌و مناڵه‌ی یاری به لم ده‌كات كێیه؟»\nتاقه‌تی نه‌بوو. دیار بوو. زیاتر له‌وه‌ی خه‌یاڵی لای قسه‌كانی من بێت خه‌یاڵی لای كردنه‌وه‌ی رێگاكه بوو. به‌ڵام وه‌ڵامی دامه‌وه.\n«باشه ئاشكرایه، كوڕی خزمه‌تكاره‌كه‌یه.»\nحه‌زم ده‌كرد له‌و خواره‌وه بوومایه یان به‌شێوه‌یه‌ك خۆم ده‌گه‌یانده ئه‌و خواره‌ی كه‌ناری رووباره‌كه، ته‌نیشت ئه‌و كوڕه‌ی كه خانووی لمی دروست ده‌كرد. به‌ڵام باوكم ده‌ترسا. ده‌مزانی ده‌ترسێت. هه‌میشه له ئاو و رووبار ده‌ترسێت. ئه‌و رۆژانه‌ی به پاسكیل به‌سه‌ر پرده‌كه‌دا تێده‌په‌ڕین به جۆرێك باسی ئاو و رووباری ده‌كرد كه به ترسه‌وه خۆم به ده‌سكی پاسكیله‌كه‌وه ده‌نووساند و حه‌زم ده‌كرد زووتر به‌سه‌ر پرده‌كه‌دا تێپه‌ڕین.\nپرده‌كه كه‌وته پشتمانه‌وه. به پاڵه‌په‌ستۆی خه‌ڵكه‌كه ورده ورده خولاینه‌وه تا گه‌یشتینه به‌رده‌می تاقێكی به‌رز كه ده‌یانگوت پیرئاغا له‌وێ دایشتووه و چاوه‌ڕێی ئێمه ده‌كات.\nخه‌ڵكه‌كه له‌به‌رده‌می تاقه كۆنه‌كه‌دا ده‌چوون به‌ناو یه‌كدا. باوكم به‌هێواشی منی له قه‌ڵاندۆشكانی داگرت و خستمییه سه‌ر ده‌ستی خه‌ڵكه‌كه و به ماندووێتییه‌وه هاواری كرد «خوا خێرتان بنووسێت ده‌ست به ده‌ست ئه‌م مناڵه بگه‌یه‌ننه خزمه‌ت پیر ئاغا.»\nبه‌سه‌ر ده‌سته‌كاندا رۆیشتم. مل و په‌راسووه‌كانم ده‌یه‌شا. به‌سه‌ر سه‌ره ره‌ش و هه‌تاو بردووه‌كاندا رۆیشتم هه‌تا گه‌یشتمه ده‌ستێك كه تۆزێك له خوار په‌ڕۆیه‌كی هه‌ڵواسراوه‌وه بوو. پیرئاغا له‌سه‌ر سه‌كۆیه‌ك دانیشتبوو، ریشی سپی و درێژی هه‌تا سه‌ر سنگی هاتبوو. قژیشی سپی و درێژ هاتبووه سه‌ر شانی. به سه‌ردا شۆڕیان كردمه‌وه. وه‌كو مریشكێك كه قاچی ده‌گرن و شۆڕی ده‌كه‌نه‌وه بۆ ئه‌وه‌ی ده‌نگه گه‌نمێك بخوات. خوێن هاتبووه ده‌موچاومه‌وه، چاوه‌ڕێم كرد تا سه‌رێك له سه‌ره‌كان بچێته دواوه و من سه‌رده‌ستی راگیراو و پڕ موستیله‌ی ماچ بكه‌م. وه‌زعم تێكچوو. هه‌ردوو قاچم له ده‌ستی ئه‌و كه‌سه خزا كه گرتبوومی. ده‌ستێكی تر هه‌ردوو قاچمی گرت. هه‌ناسه‌م گیرا. به‌ڵام ده‌نگی یه‌كێك له‌ناو ده‌نگه‌ده‌نگه‌كه‌دا به‌رزبۆوه «خواخێرتان بنووسێت، ده‌ست به ده‌ست مناڵه‌كه بگێڕنه‌وه بۆ دواوه!»\nكاتێ گیڕایانمه‌وه چاوم بۆ باوكم گێڕا، یان لێی نه‌بوو، یان ئه‌گه‌ر لێشی بوایه بێگومان یه‌كێك بوو له‌و سه‌رانه‌ی هه‌موویان یه‌ك شێوه بوون و پێكه‌وه هێرشیان ده‌برد. پێم گه‌یشته زه‌وی و به هه‌وڵێكی زۆر خۆم گه‌یانده جێگایه‌ك كه بتوانم هه‌ناسه بده‌م. له مابه‌ینی خه‌ڵكه‌كه‌وه رابكه‌م. خۆم گه‌یانده لای رووباره‌كه. نه‌چوومه سه‌رپرده‌كه. به كه‌ناری رووباره‌كه‌دا رۆیشتم هه‌تا ئه‌و شوێنه‌ی ده‌كرا بچیته لێواری ئاوه‌كه. قاچم گه‌یشته ساردی لمی كه‌ناره‌كه. كوڕێژگه‌كه له قه‌راغی ئاوه‌كه دانیشتبوو. سه‌رقاڵی دروستكردنی ماڵه لمه‌كه بوو. بێگومان گوێی له ده‌نگی هێواشی پێم بوو له‌سه‌ر لمه‌كه بۆیه به‌هێواشی لایكرده‌وه به‌لای مندا. كه‌مێك راما و پاشان بزه‌یه‌كی هاتێ.\nوتم «منیش یاری بكه‌م؟»\nشانی هه‌ڵته‌كاند و وتی «ئه‌گه‌ر ده‌یزانی، باشه.»\nله ته‌نیشتییه‌وه چۆكم دادا و هه‌تا مه‌چه‌كم كرد به‌ناو لمه سارده‌كه‌دا. پیره‌مێرد، باوكی، له‌وسه‌ری ئاوه‌كه سه‌رگه‌ردان بوو به‌دوای شتێكدا ده‌گه‌ڕا و به‌ده‌نگی به‌رز جنێوی ده‌دا. نازانم به كێ به‌ڵام جنێوی ده‌دا. جاریوابوو ده‌هاته لێواری ئاوه‌كه، داده‌نه‌وییه‌وه و هه‌تا ئه‌نیشكی قۆڵی ده‌كرد به‌ناو ئاوه‌كه‌دا بۆ ئه‌وه‌ی شتێك بهێنێته ده‌ره‌وه. زۆری له خۆی ده‌كرد، نه‌یده‌توانی. عاره‌قی ناوچه‌وانی سڕی و به‌ده‌ست به‌قایمی كێشای به‌كڵاوه‌ی ئه‌ژنۆكانیدا و به‌ده‌نگی به‌رز وتی «سه‌گبابه بووه به سه‌د مه‌ن. ئه‌وه‌نده ئاوی هه‌ڵمژیوه.»\nكوڕێژگه‌كه پێكه‌نی «هه‌رچه‌ند زۆر له خۆی ده‌كات ناتوانی له شوێنی خۆی بیجووڵێنێت.»\nوتم «با بچین یارمه‌تی بده‌ین.»\nوتی «وازی لێبێنه! ده‌رینه‌هێنێ باشتره! ده‌توانین سواری بین و بێینه ئه‌مبه‌ر یان پێی بچین بۆ ئه‌وبه‌ری ئاوه‌كه.»\nوتم «له ئاو ناترسیت؟!»\nخێرا هه‌ڵسا و ده‌ست و جله‌كانی له لم ته‌كاند و وتی «ئه‌گه‌ر پیاوی یاڵڵا وه‌ره باپێكه‌وه، بڕۆین.»\nسه‌یری ئاوه‌كه و ئه‌و خه‌ته ره‌شه‌م كرد كه له‌وسه‌ری هه‌تا ئه‌مسه‌ری له ژێر ئاوه‌كه‌دا دیار بوو، پیره‌مێرده‌كه ئیتر له قه‌راغی ئاوه‌كه نه‌بوو. ده‌تگوت ماندوو بووه و خزاوه‌ته بن سێبه‌ری سپیداره‌كان.\nوتم «ئه‌گه‌ر راست بكه‌یت و نه‌ترسی دێم له‌گه‌ڵت.»\nكه گه‌یشتینه ناوه‌ڕاستی رووباره‌كه. ده‌نگی هه‌لهه‌له و شادی له‌سه‌ر پرده‌كه‌وه به‌رز بۆوه. ئه‌و هه‌موو خه‌ڵكه وه‌ستابوون ته‌ماشای ئێمه‌یان ده‌كرد و هه‌لهه‌له‌یان لێده‌دا.\nئێمه به‌سه‌ر ئاوه‌كه‌دا ده‌رۆیشتین!\nسه‌رچاوه: كۆمه‌ڵه‌چیرۆكی (روباه شنی)چاپ چهارم 1398.


گەریلا لە برادۆست سوپای تورکی خستە بۆسەوە – کوردی – RojNews.News\nگەریلا لە برادۆست سوپای تورکی خستە بۆسەوە\n29/02/2020 - 7:17:56 pm\nهەینی, 13 أبر 2018 – 16:55\nهەپەگە ڕایگەیاند، کە لە بۆسەیەکی گەریلاکانیاندا لە گردی لێلیکان لە ناوچەی برادۆست، ٣ سەربازی تورک کوژراون و ٥ی دیکەش برینداربوون، هەروەها چەلێ-ش گەریلا گورزی قورسیان لە سوپای تورک وەشاندووە.\nئێوارەی ئەمڕۆ، ناوەندی ڕاگەیاندن و چاپەمەنیی هێزەکانی پاراستنی گەل-هەپەگە، لەبارەی چالاکیی گەریلاکانیان لە ناوچەی برادۆست-ی باشوری کوردستان و چەلێ-ی باکوری کوردستان، ڕاگەیەندراوێکی بڵاوکردەوە.\nهەپەگە، ڕایگەیاندووە: کاتژمێر ٠٥:٣٠ بەرەبەیانی ئەمڕۆ، هێزەکانمان لە گردی لێلیکانێ-ی باشوری کوردستان، هێزێکی سوپای تورکیان خستووەتە بۆسەوە، بەپێی ئەو زانیارییانەی دەستمان کەوتووە، لەو چالاکییەدا ٣ سەربازی تورک کوژراون و ٥ی دیکەش برینداربوون.\nئاماژە بەوەش کراوە: ڕۆژی ١١ی ئەم مانگە، لە چەلێ-ی جۆلەمێرگ، هێزەکانمان لەدژی سەنگەرەکانی سوپای تورک لە سەر گردی پەتروتێ چالاکییان ئەنجامدا، هێشتا ژمارەی کوژراو و بریندارەکانی سوپای تورک لەو چالاکییەدا یەکلایی نەبووەتەوە.\nلە بەشێکی دیکەی ڕاگەیەندراوەکەی هەپەگەدا، ئەوەش هاتووە: ڕۆژی ٨ی ئاداری ئەمساڵ، لە ناوچەی شەهید مزگین لە بەدلیس، سوپای تورک لەگەڵ یەکەی کۆنترا گەریلا، دەستیان بە ئۆپەراسیۆن کرد، هێزەکانی ئێمەش یەکینەیەکی کۆنترایان خستە بۆسەوە، لەو چالاکییەدا ئەندامێکی کۆنترا گەریلای تورک بەناوی سەدات ئاکتاش کوژرا، ئۆپەراسیۆنەکەش ئێوارەی هەمان ڕۆژ بەبێ ئەنجام کۆتاییهات، بەهۆی هەلومەرجی شەڕەوە، زانیارییەکان لەسەر ئەو ئۆپەراسیۆنە بەمدواییە ڕوونبوونەوە.\nسوپای تورک دوو هاوڵاتی ڕفاند و هاوڵاتییه‌کیشى ئه‌شکه‌نجه‌دا\nداوا دەکرێت مەراسیمی ئەنفال نەکرێتە شوێنی بانگەشەی هەڵبژاردن


بێکاریی و هەژاریی بە هۆکارێکی زیادبوونی کوشتن و خۆکوشتنەکان دادەنرێت – کوردی – RojNews.News\n22/06/2020 - 10:56:44 am\nشەممە, 16 ماي 2020 – 08:18 ڕۆژنیوز – سلێمانی\nئەگەرچی هێشتا ئامارێکی فەرمی لە لایەن پۆلیسەوە لەسەر ژمارەی تاوانەکانی کوشتن و خۆکوشتن لە هەرێمی کوردستان بڵاونەکراوەتەوە، بەڵام بە پشت بەستن بە ئاماری ڕۆژانەی ئاژانسی ڕۆژنیوز، لە سەرەتای ئەمساڵەوە تا ١٥ی ئایار، ٥٠ حاڵەتی کوشتن و خۆکوشتن تۆمار کراوە، کە ٤١ کەسیان لە ڕەگەزی نێر بوون.\nبەپێی ئامارەکە و بە پشت بەست بە وتەکانی پۆلیس لەوکاتەدا، لە کۆی ئەو ٥٠ حاڵەتە، ٣٦ حاڵەتیان کوشتنی بە ئەنقەست بووە، ١٤ حاڵەتی دیکەشیان خۆکوشتنی بە ئەنقەست بووە.\nدوایین ڕووداوی خۆکوشتنیش دوێنێ لە سلێمانی تۆمار کرا، کە گەنجێکی تەمەن ٣٠ ساڵ بوو خۆی بە ستونێکی کارەباوە هەڵواسی و گیانی لەدەستدا، بە ئێستاشەوە هێشتا ناسنامەی گەنجەکە ئاشکرا نەکراوەو پۆلیس دەڵێت، کەس نەهاتووە بۆ وەرگرتنەوەی تەرمەکەی.\nلەتیف حسێن، توێژەری کۆمەلایەتی سەبارەت بە هۆکارەکانی کوشتن و خۆکوشتن لە هەرێمی کوردستان پێیوایە، خراپی دۆخی ئابووریی خەڵک، چەندین کێشەی یەک لەدوای یەکی بۆ دروستکردوون.\nئەو توێژەرە بە ڕۆژنیوزی وت: بێکاریی و هەژاری باڵیان بەسەر هاوڵاتیانی هەرێمدا کێشاوە، ئەوەش گوشاریکی زۆر دەخاتە سەر ناخ و دەروونی مرۆڤەکان، بە تایبەت خەڵکی هەرێم ڕێژەیەکی زۆری مووچەخۆرە و بە نەدانی مووچەکانیان کاریگەریی لە سەر خۆیان و ئەوانەی دەروبەریشیان دروست دەبێت.\nبە پاساوی دابەزینی نرخی نەوت، حکومەتی هەرێم ماوەی زیاتر لە ٦٠ ڕۆژە مووچەی زۆربەی وەزارەتەکانی دابەش نەکردووە، هەر ئەوەش دۆخێکی دارایی سەختی بۆ مووچەخۆران دروستکردووە و بەهۆی کۆرۆنا ڤایرۆسەوە زۆربەی خەڵکیش ئیشەکانیان لەدەستداوە.\nلەتیف حسێن، ئاماژە بە ژینگەی پەروەردەیی هەرێمی کوردستان دەکات کە پڕە لە توندوتیژیی و هەمیشە مەترسی هەڵگیرسانی شەڕی ناوخۆ و دووبارەبوونەوەی کارەسات و قەیرانەکان لە ملی خەڵکی نابنەوە، پێیوایە، خەڵکی بە گشتی لە کەشێکی نائارام و نا سەقامگیری سیاسیی و کۆمەڵایەتییدا دەژین.\nلەبارەی ڕۆڵی میدیا و تۆڕە کۆمەڵایەتیەکانیشەوە ئەو توێژەرە باس لەوە دەکات، میدیا بووەتە هۆکارێک بۆ دووبارەکردنەوەی تاوان و کاری نەکردووە بۆ چارەسەری دیاردەکە لە ڕێگەی هۆشیارکردنەوەی خەڵکەوە، تەنانەت دراما تورکیی و هەندێک درامای دیکە بەشێکی زۆریان نیشاندانی وردەکاری تاوانەکانە بێ ئەوەی بە فیلتەرێکدا تێپەڕێت..\nپێیشیوایە گرنگییدان بە لایەنی پەروەردەیی، ڕۆڵی بەرچاوی دەبێت لە کەمکردنەوەی تاوانەکان و چاندنی تۆوی خۆشەویستیی و نەهێشتنی توندوتیژیی.\nجەختیش دەکاتەوە، دەبێت حکومەت دۆخی ئابووریی خەڵک لەبەرچاو بگرێت و هەرچی زووە چارەسەری دۆخەکە بکات، چونکە بە دواکەوتن و بێ باک بوون ، کێشەکان گەروەتر دەبن.\nململانێ سیاسیەکان لە باشوور حکومەتیان ئیفلیج کردووە، ڕەنگدانەوەی هەبووە لەسەر ڕۆڵی دەزگا و دامەزراوەکانی دادگا و پۆلیس، بەوتەی پسپۆڕانی یاسا و ڕامیاریی، هاوڵاتیان ئێستا کەمتر پەنا دەبەنە بەر دادگا و پۆلیس و متمانەیان بە دامەزراوەکان کەم بووەتەوە، چونکە لەئاست بەدەمەوەچوونی کەیسەکان لاوازە و ئەو دامەزراوانە زیاتر لەژێر کۆنترۆڵی دوو هێزە دەسەڵاتدارەکەی باشورن.


چالاكێكی كورد لە سنە دەستگیر و یەكێكی دیكەش زیندانی بەسەرداسەپا – زاگرۆس پۆست\nماڵەوە / سیاسی / چالاكێكی كورد لە سنە دەستگیر و یەكێكی دیكەش زیندانی بەسەرداسەپا\nچالاكێكی كورد لە سنە دەستگیر و یەكێكی دیكەش زیندانی بەسەرداسەپا\nپێنج شه‌ممه 9 نیسان 2015\tسیاسی, کوردستان, مافی مرۆڤ, هەواڵ 84 جار خوێنراوه‌ته‌وه\nهاوڵاتیەكی كوردی خەڵكی شاری سنە لە لایەن دادگای ئینقلابی كۆماری ئیسلامی لە شارەكە، حوكمی زیندانی بەسەردا سەپا.\nبە پێی هەواڵی گەیشتوو بە “زاگرۆس پۆست”، دادگای ئینقلابی كۆماری ئیسلامی لە شاری سنە هاوڵاتییەكی خەڵكی ئەو شارەی بە ناوی “حیكمەت رۆستەمی” تەمەن 30 ساڵ بە 6 مانگی زیندانی تەعزیری و 30 مانگی زیندانی هەڵپەسێردراو مەحكوم كردووە.\nرۆستەمی ماوەی 6 مانگ لەوەپێش لە لایەن هێزە چەكدارەكانی كۆماری ئیسلامیەوە بە تۆمەتی ئەندامەتی لە حیزبێكی كوردیی نەیاری كۆماری ئیسلامی و هەوڵدان دژی ئەمنیەتی میللی دەستگیر و پاش ماوەیەك مانەوە لە ئیدارەی ئیتلاعات و وێڕای ئەشكەنجە و لێپرسینەوەی زۆر بە دانانی بارمتەی 100 میلیۆن تمەنی بە شێوەی كاتی ئازاد كرا.\nئەو هاوڵاتییە كوردە لە رێكەوتی چوارشەممە 19ی خاكەلێوە، وێڕای رەت كردنەوەی ئەو تۆمەتە دادگایی و لە ئاكامیشدا ئەو حوكمەی بەسەردا سەپا.\nهەواڵێكی دیكەی گەیشتوو بە “زاگرۆس پۆست” باس لەوە دەكات، رۆژی رابردوو چالاكێكی كرێكاریی خەڵكی شاری سنە و ئەندامی كۆمیتەی هاوئاهەنگی بۆ پێكهێنانی رێكخراوە كرێكارییەكان بە ناوی “نیزام سادقی” خەڵكی شاری شنۆ لە كاتی گەڕانەوە بۆ شارەكەی لە ترمیناڵی شاری سنە لە لایەن چەند كەس لە هێزە لیباس شەخسیەكانی كۆماری ئیسلامیەوە دەستگیر و راپێچی شوێنێكی نادیار كراوە.\nهەتا ئێستا هۆكاری دەستگیر كردنی ئەو چالاكە كرێكاریە ئاشكرا نەكراوە و شوێنی راگیرانیشی ناروونە.\nشایانی باسە، لە ماوەی چەند مانگی رابردوو بە دەیان چالاكی سیاسی، مەدەنی، كرێكاریی، رۆژنامەنووس و هاوڵاتیی ئاسایی كورد لە لایەن هێزەكانی كۆماری ئیسلامیەوە بە تۆمەتگەلێكی جۆراور دەستگیر و ژمارەیەكیشیان هەتا ئێستا لە زیندانەكانی حكومەتتا دەستبەسەرن.


ئێچ پی نزیکەی ۱۰۱.۰۰۰ لە پاتری لاپتۆپەکان دەکشێنێتەوە. – کەی ئای تی ئێن\nگەرمترین 26, كانونی دووه‌م 2017\nئێچ پی نزیکەی ۱۰۱.۰۰۰ لە پاتری لاپتۆپەکان دەکشێنێتەوە.\nکۆمپانیای ئێچ پی نزیکەی ۱۰۱.۰۰۰ لە پاتریەکانی دەکشێنێتەوە، ئەو پاتریانەی لە چوارچێوەی بەکارهێنانی لاپتۆپەکانی کۆمپانیاکانی تردا بوون و لە هەندێکی لاپتۆپەکانی ئێچپیشدا هەن. ئەمە درێژەی کاری ڕابردووی ئێچ پیە، کە لە ساڵی ڕابردوودا ٤۱.۰۰۰ له پاتریەکانی کشاندەوە. بەپێی زانیاریەکانی لێژنەی کارکردن و وەبەرهێنانی سەلامت (CPSC) باس له هۆکار و کێشەی پاتریەکان دەکات، کە دەڵێت پاتریەکان ئەگەری تەقینیان هەیە بەهۆی گەرمبوونیانەوە. پاتریەکان لە لاپتۆپەکانی وەک ئێچ پی پرۆبووک، ئێچ پی ئێنڤای بەکاربراون.\nلێژنەی کارکردن و وەبەرهێنانی سەلامت ڕێنمایی بەکارهێنەران دەکات کە سەردانی ئێچ پی بکەن و لاپتۆپەکان بەرن تاکو بە خۆڕایی بۆیان چارەسەر بکات و پاتریەکەیان بۆ بگۆڕێت. ئێچ پی پێگەی تایبەتی بۆ بانگەشەو دەستپێکردنی گەڕانەوەی پاتریەکانی خستۆتە کار.\nئایا پێدەچێت ئێچ پی هاوشێوەی مۆبایلی نۆت ۷ی سامسۆنگ، تووشی چیرۆکێکی خەمناک بێت بۆ ئابووری و بەکارهێنەران؟ ئێچ پی دەڵێت ڕاپۆرتێکمان پێگەشتووە دەربارەی گەرمبوونی پاتریەکان. بەڵام تەنها یەک ڕووداوی لەو شێوەیە تۆمارکراوە.


پارێزبەندی دیپلۆماتكار 2017-06-17\nد. مەیادە محەمەد نەجار\nیەكێك لەو سیفاتانەی كە كەسی دیپلۆماتكار سوودمەندبووە لێی بەدرێژای مێژوو بەئێستاشەوە سیفەتێكە كە پێدەوترێت (پارێزبەندی دیپلۆماتكار) ئەو بڕگەیەش هەموو دیپلۆماتكار سوودمەند دەبێت جا ئەو دیپلۆماتكارە لە كونسولگەری یان بالێوخانە كار بكات، واتا پارێزبەندی دیپلۆماتكار هەموو كەسێك دەگرێتەوە كە لە تۆڕی دیپلۆماسیدا بێت جا پلەی وەزیفیەكەی كونسول یان بالێوز بێت یان هەر كارمەندێكی ئاسایی كونسولگەری یان بالێوخانە بێت ئەو سیفەتەی پێ دەبەخشرێت كە پێی دەوترێت پارێزبەندی دیپلۆماتكار.\nیەكەم: هۆكارەكانی پارێزبەندی دیپلۆماسی\nپارێزبەندی دپلۆماسی یەكێكە بە بابەتە گرنگەكانی نێو تۆڕی دیپلۆماسی، كاتێك باس لەیاساكانی پارێزبەندی ئیمتیازی دیپلۆماسی دەكەین دەبێت ئەوە بزانین كە ئەو یاسایانە دەوەستنە سەر سروشتی یان رۆڵی نوێنەری دیپلۆماسی وەك بریكاری ولاتی شكۆمەند، وە دووەمیان هەڵسووكەوتەكانی و كارە فەرمیەكانی بەپارێزبەندی و بەتایبەتی لەسنوری ئەم دەقەی رێكەوتنامەی ڤیەنا لەمادەی (41)ی ساڵی 1961 خۆ دەبینیتەوە، دەقەكە بریتی یە لەسەر هەمووان پێویستە كە خاوەنی ئەم ئیمتیازات و پارێزبەندیە رێز لەیاساكانی وڵاتی پێشوازیكەر و دام و دەزگاكانی بگرن، هەمان دەق باس لەپێدانی پارێزبەندی و ئیمتیازات بۆ دبلۆماتكاران دەكات و مەبەستیەتی هەموو جۆرە پارێزبەندییەك بۆ كاری یدپلۆماسی نەوەك كاری تاكە كەسی بەڵكوو بۆ زامنی كارەكانی نێردە دیپلۆماسیەكان بەجۆرێ كە نوێنەری وڵاتەكەیانن، ئەویش خۆی لەم خاڵانەدا دەبینێتەوە:\nـ هەمیشە كەسی دیپلۆماتكار بەهیچ شێوەیەك رووبەرووی لێیچینەوە ناكرێت، دیپۆماتكار دەستگیرناكرێت، تەنانەت كەسووكارە نزیكەكەشی هەمان مافیان هەیە، بەهیچ شێوەیەك هیچ هێزێك ناتوانێت پشكینن بە دیپلۆماتكار نەبۆ كەسووكارەكەی بكات، هەتا ئەو كاتەی كە پارێزبەندییەكەی لەسەر هەڵدەگیرێت.\nـ بەهیچ شیوەیەك ملك و مالی كونسول یان بالێوز رووبەرووی پشكینین نابێتەوە، هیچ هێزێك بۆی نیە بچێتە نێو مڵك و مالی ئەو كەسەوە.\nـ هەمیشە كونسول یان بالێوز یان سەرجەم كەسایەتیەكانی نێو تۆڕی دیپلۆماسی بەئازادی دەژین و رووبەرووی هیچ جۆرە لێپیچنەوەیەك نابنەوە.\nـ كەسایەتیەكانی نێو تۆڕی دیپلۆماسی بەهیچ شێوەیەك باج نادەن، هەمیشە لەباجەكان دەبوورێن جگە لەهەندێك ووڵات نەبێت بەپێی رێكەوتنەكانیان لەگەڵ یەكتر مەرجی باج دادەنین بەلام ئەمەش زۆر كەمە لەزۆربەی جارەكاندا كارمەنەدانی تۆڕی دیپلۆماسی لە باج دەبەخشرێن.\nـ پلەبەندی وەزیفی كاریگەری لەسەر پلەی پارێزبەندی دیپلۆماتكار هەیە، واتا هەندێك پارێزبەندی بۆ پۆستە باڵاكانی نیو تۆڕی دیپلۆماسی دیاریكراوە، ناكرێت بالێۆزێك هەمان پارێزبەندی كارمەندێكی ئاسایی هەبێت، پێویستە جیاوازی هەبێت لەنێوانیاندا، ئەم جیاوازی پارێزبەندیەش لەلایەن وەزارەتی دەرەوە دەستنیشان دەكرێت و هەریەكێك لەو پۆستانەش بەگوێرەی هەڵوومەرجی ووڵات دیاری دەكرێت، مەرج نیە لەهەموو جیهاندا وەك یەك بن.\nـ دەستەلاتەكانی كەسایەتیەكانی نێو تۆڕی دیپلۆماسی لەلایەن وەزارەتی دەرەوە دەستنیشانكراوە وەك ئەوەی كە كونسول یان بالێوز مافی كڕینی ملك و مالی هەیە، لەهەندێك حاڵەتەدا ئەوە سنووردار دەكرێت واتا ئەگەر یەكێك لەووڵاتیك بالیۆز بێت بەپێی رێگەپیدانی لەلایەن وەزارەتی دەرەوە بۆی هەیە ملك و ماڵ لەو ووڵاتە بكرێت كە كاری لێ دەكات.\nیەكێك لەو پرسانەی كە لەفەرهەنگی سیاسی و دیپلۆماسیدا بەگرنیگەوە باس دەكرێت پیرۆزی بارەگای نێردەی دیپلۆماسیە كە بەهیچ جۆرێك نابێت هەرەمی بارەگای نێردەی دیپلۆماسی لەلایەن هێزی ئەمنی یان هەر كەسێكی ترەوە سووكایەتی پیبكرێت.\nبێگومان هەڕەمی بارەگای نێردەی دیپلۆماسی بریتیە لەماڵ و شوێنی كاركردنی نێردەی دیپلۆماسی و نووسینگەی پێشوازی و بارەگای كۆبوونەوە و ئەو باخچەو گۆرەپانە دەگرێتەوە، بەجۆرێك ئەم هەڕەمە خاوەندارێتی ولاتی نێردە ناگەڕیتەوە بەلام بۆ كاروباروی نیردەكە بەكاردێت، واتا ئەو شوێنەی كاری نێردەی دیپلۆماسی تێدادەكریت مەرج نیە لەرووی ملكدارییە بۆ ئەو ولاتە بگەرێتەوە كە نیردەكەیان ناردووە بەلام دەتوانن هەتا هەتایە بەكاری بهینن بۆنموونە بارەگای نیردەی دیپلۆماسی ئەمریكا لەئەردەن یەكێكە لەگەروەرترین بالاخانەكانی ئەو دەوڵەتە بەلام لەرووی ملكدارییەوە مەرج نیە هی ئەمریكابێت بەلام ئەوان بەكاری دەهێنن.\nئەوەی گرنگە پیرۆزی هەڕەمی بارەگای نێردەی دپلۆماسی لەوەدایە بەهیچ جۆرێك كەس بۆی نیە بچێتە ناو ئەم بارەگایەوە بەبێ ڕەزامەنەدی سەرۆكی نێردەی دپلۆماسی نەبێت. و ئەو دەوڵەتەی بە فەرمی پێشوازی لەو نێردە دیپلۆماسیە كردووە، پەربرسیارە بەهەموو جۆرێك لەبەرامبەر پیرۆزی هەڕەمی بارەگای نێردەی دیپلۆماسی و بەرپرسیارە لەپاراستنی ئەو كۆمەڵگەی نیشتەجیبوونەی كە بارەگای نیردەی دپلۆماسی لێیە. هەروەها لەدەقی 22/ رێكەوتنامەی ڤیەنا هاتووە شوێنی كاركردن و حەوانەی نێردەی دیپلۆماسی دەبێت پارێزراوبێت لەهەموو روویەكەوە هەر جۆرە دەستدرێژەیەك بۆسەر ئەو نێردەیە مەحكومە نابێت رووبدات و دەبێت ژیانی تەواوی نێردەكە زامنكراوبێت، دەبێت هەموویان پارێزراوبن تەنانەت بۆ هیچ نوێنەرێك و بەرپرسێكی حكومی نییە كە بەبێ ڕەزامەندی سەرۆكی نێردەی دیپلۆماسی نەبێت.\nتەنانەت لەپڕەنسیپە نێودەوڵەتیەكاندا جەخت لەسەر ئەوە كراوەتەوە لەكاتی بچراندنی پەیوەندیەكاندا نابێت دەستدرێژی بكرێتە سەر پیرۆزی هەڕەمی بارەگای نێردەی دپلۆماسی ، تەنانەت هەندێك جار لەدوای دەسپێكی جەنگ لەنێوان هەردوو ولاتدا دەبێت هەڕەمی بارەگای نێردەی دیپلۆماسی پارێزراوبێت و هیچ جۆرە سووكایەتی پێنەكرێت چونكە خۆی لەخۆیدا گرنگی زۆری هەیە، سووكایەتی كردن بە پیرۆزی هەڕەمی بارەگای نێردەی دیپلۆماسی دەبێتە سووكایەتی كردن بەڕێسا نێودەوڵەتیەكان.\nمافی پەنابەرێتی لەناو نێردەی دیپلۆماسی یەكێكە لەپڕاكتیكەكانی ناو سیستەمی دیپلۆماسی و هەمیشە بۆتە بابەتێكی سیاسیش لەزۆركاتدا چونكە بابەتێكی نێودەوڵەتیە، ئەوەی گرنگە لەكۆربەندە سیاسیەكاندا مافی پەنابەرێتی لەناو نێردەی دیپلۆماسی وەك یەكێك لەپارێزبەندییەكانی دیپلۆماسی باسدەكرێت، لێرەدا پرسیارێك هەیە لەنێردەی دپلۆماسی بەحەشاردانی تاوانبارێك، لێرەدا ئەمە ناگونجێت بۆ دەوڵەتی میواندار بۆ رایكردنی تایبەتمەندی شكۆی لەسەر هەرێمەكەی و سنوربەزاندی نیردەی دیپلۆماسی یە لەكردنی تایبەتمەندیەكانی وەزۆر ئاشكرایە مادەی 41  لەرێكەوتنامەی ڤیەنا بۆ پەیوەندییەكانی دیپلۆماسی لەسالی1961  لەدەقەكەدا هاتووە پێویستە خانووی نیردە بەكارنەیەت بەهەر رێگەیەك كەنەگونجێت لەگەڵ ئەركەكانی نیردە وەك ئەوە لەم رێكەوتنامەدا هاتووە ئەوانی تر لەبنەماكانی یاسای نیودەوڵەتی گشتی.\nبنەماكانی پارێزبەندی ئیمتیازاتی دیپلۆماسی كە پێویستە حوكمی دپلۆماسی لەنیوان ولاتان بكات لەهەموو بارودۆخێك، بەلام ئەوەی تیبینی دەكرێت لەدۆخی سیاسی و پەیوەندی نیوان وڵاتی میواندار وڵاتی نیردە ئەوە حوكمی نەریتی جێبەجیكردنی بنەمای پارێزبەند دەكات بۆیە كۆت وبەند زیاد دەكات هەتاكو سنووری كێشە هەڵواسراوەكان تێدەپەرێت لەنیردەكانی یدپلۆماسی یاخود دەستگرتنی ئەندامان لەبارەگاكانیان ئەوكاتەی پەیوەندییەكان خراپ دەبن و دەخەینە روو لەدواتر هەندێك لەئیمتیازات و پارێزبەندی رێگای كاركردن لەجێ بەجێكردنی پەیمانەكان و رێكەوتنەكان.


گه‌شتیاریى هه‌رێمى كوردستان هه‌نگاوى گه‌وره‌ى ناوه\nچەند تەقینەوەیەک له بەغدا (25) کوژراو و (129) برینداری لێدەکەوێتەوە\nموئەید تەیب: دانوستان لەنێوان ھەرێم و بەغدا بەردەوامە\nسەرۆكی حكومەت بەردی بناغەی پرۆژەیەكی گەورەی ئاوی دانا 2013-05-20 18:19:28\nسەرۆكی حكومەت بەردی بناغەی پرۆژەیەكی گەورەی ئاوی دانا سه‌رۆك بارزانی : هیچ لایەنێك ناتوانێت مافی دەنگدانی خەڵك زەوت بكات\nسه‌رۆك بارزانی : هیچ لایەنێك ناتوانێت مافی دەنگدانی خەڵك زەوت بكات\nنووسینگه‌ى حكوومه‌تى هه‌رێمى كوردستان له قاهیره ده‌كرێته‌وه\nسه‌رۆكایه‌تى په‌رله‌مانى كوردستان سالیادى یه‌كه‌مین هه‌لبژاردن له‌گه‌لى كوردستان پیرۆز ده‌كات\nله دانیشتنی ئه‌مرۆی په‌رله‌مانی كوردستاندا پڕۆژه یاسای پاراستنی ته‌ندروستیی ده‌روونی په‌سندكرا\nبه‌سه‌رۆكایه‌تیی د.ئه‌رسه‌لان بایز سه‌رۆكی په‌رله‌مانی كوردستان‌و ئاماده‌بوونی د.حه‌سه‌ن محه‌مه‌د سووره جێگری سه‌رۆكی په‌رله‌مان‌و فرسه‌ت ئه‌حمه‌د سكرتێری په‌رله‌مان، دانیشتنی ژماره (20)ی ئاسایی خولی گرێدانی دووه‌م ساڵی چواره‌م له‌خولی سێیه‌می هه‌ڵبژاردن به‌ڕێوه‌چوو.سه‌ره‌تای دانیشتنه‌كه كه‌به‌ئاماده‌بوونی د.رێكه‌وت حه‌مه ره‌شید وه‌زیری ته‌ندروستی‌و سه‌عد خالد وه‌زیری هه‌رێم بۆ كاروباری په‌رله‌مان به‌ڕێوه‌چوو، سه‌رۆكی په‌رله‌مان به‌رنامه‌ی كاری دانیشتنه‌كه‌ی خوێنده‌وه كه‌له‌چوار خاڵ پێكهاتبوو، خاڵی یه‌كه‌م بریتی بوو له به‌رده‌وامبوون له‌سه‌ر خستنه‌ڕوو و گفتوگۆكردنی پڕۆژه یاسای پاراستنی ته‌ندروستیی ده‌روونی له‌هه‌رێمی كوردستان، خاڵی دووه‌میش بریتی بوو له خوێندنه‌وه‌ی یه‌كه‌می پڕۆژه یاسای وه‌زاره‌تی په‌روه‌رده له‌هه‌رێمی كوردستان- عیراق، خاڵ سێیه‌میش بریتی بوو له‌خستنه‌ڕوو و گفتوگۆكردنی پێشنیازی یاسای هه‌مواركردنی سێیه‌می یاسای پارێزه‌رایه‌تی له‌هه‌رێمی كوردستان ژماره 17ی ساڵی 1999، خاڵی چواره‌م‌و كۆتایی به‌رنامه‌ی كاریش بریتی بوو له‌خستنه‌ڕوو و گفتوگۆكردنی یاسای هه‌مواركردنی سێیه‌می یاسای سه‌ندوقی خانه‌نشینیی پارێزه‌ران ژماره 18ی ساڵی 1999. له دانیشتنی ئه‌مرۆی په‌رله‌مانی كوردستاندا پڕۆژه یاسای پاراستنی ته‌ندروستیی ده‌روونی په‌سندكرا\nوەزارەتی تەندروستی، لە ئەگەری بڵاوبوونەوەی ڤایرۆسی "كۆرۆنا" هۆشداری دەدات\nرونكردنەوەیەك لە نوسینگەی بەڕێز فازل میرانی سكرتێری مەكتەبی سیاسی پارتی دیموكراتی كوردستان\nكۆمپانیا ئوسترالیەكان بە نیازی وەبەرهێنانن لە هەرێمی كوردستان\nگۆڤاری شار: شپرزه‌یی و قه‌یرانی ناوخۆیی گۆڕانی گرتۆته‌وه سەعدی ئەحمەد پیرە رەتی دەکاتەوە لە ھەولێر تەقە لە بارەگای یەکێتی کرابێت\nسەرۆكی ئەنجوومەنی نیشتمانیی عێراق داوای دانیشتنێكی بەپەلەی پەرلەمان دەكات كە تێیدا وەزیری بەرگری بە وەكالەت و سەركردەی پرۆسەكانی بەغدا و دیجلەیش بانگهێشت بكرێن و تێكچوونی باری ئەمنی بخەنە بەر باس.لە بەیاننامەیەكدا كە لە نووسینگەی سەرۆكی ئەنجوومەنی نیشتمانیی عێراق، ئوسامە نوجێفییەوە دەرچووە، هاتووە كە هه‌فته‌ی رابردوو، یه‌كێك بووه له هه‌فته هه‌ر خوێناوییه‌كانی عیراق و ئه‌مه‌ش به‌ڵگه‌یه بۆ شكستی حكوومه‌ت و ده‌زگا ئه‌منییه‌كانی عیراق له پاراستنی سه‌روماڵی هاوڵاتیان.بەیاننامەكە ئاماژەی بە ناوی هەریەك لە وەزیری بەرگریی عێراق بە وەكالەت، سەعدوون دلێمی و عەدنان ئەسەدی، فەرماندەی ئۆپەراسیۆنی بەغدا فەریق ڕوكن ئەحمەد هاشم عەودە، فەرماندەی ئۆپۆراسیۆنی دیجلە عەبدولئەمیر زەیدی داوە تا لە كۆبوونەوەكەی سێشەممەی داهاتوودا بەشدار بن و تێیدا ئاڵۆزیی ئەو بارە ئەمنییە ترسناكە بخەنە بەر باس و ڕوونكردنەوەی بڕواپێكراو و پیشەییانە بە گەلی بدەن. .\nچالاك حوسێن یاریزانی هێزی لەشی هەڵبژاردەی عێراق خاوەن4 میدالیای زێڕە، بەڵام كەس دەستخۆشی لێنەكردووە\nچاڵاك حوسێن یەكێكە لەو یاریزانانەی كە خاوەن چەندین میداڵیای زێرو زیووە لەسەر ئاستی عێراق و ئاسیادا، ناوبراو تائێستا لەرێزی یانەی وەرزشی قەڵا و هەڵبژاردەی هەولێر یاری دەكات و بەشداری لەچەندین پاڵەوانیەتی ناوەوەو دەرەوەی كوردستانی كردووە و هەر لەهەمووشیان توانیویەتی ئەنجامی باش و بەرچاو بەدەست بهێنێت، یاریزان چاڵاك حوسێن هەفتەی رابڕدووبەشداری لەپاڵەوانیەتی كیشوەری ئاسیا كرد كەلەوڵاتی ئێران سازدرا،ناوبراو سەبارەت بەبەشداریكردنی لەم پاڵەوانیەتیەدا بۆ خەبات ئەوەی خستە ڕوو: بێگومان هەفتەی رابڕدوو لەوڵاتی ئێران بەناوی هەڵبژاردەی ئێراق توانیم وەك یاریزانێكی كورد بەشداری تێیدا بكەم و 4 میدالیای زێر لەم پاڵەوانیەتیە دەستبەر بكەم، گوتیشی : ئەوەی جێی دڵخۆشی هەموو لایەك بوو هەڵبژاردەی ئێراق لەم پاڵەوانیەتیەدا توانی لەسەر ئاستی تازەپێگەیشتووانان پلەی دووەم بەدەست بهێنێت، جگە لەمەیش 22 میدالیای زێر و 2 زیوو و 2 برونزیشی بەدەست هێنا، هەر لەبارەی ژمارەی بەشداربووانی پاڵەوانیەتیەكە چاڵاك ئەوەی ئاشكرا كرد: نزیكەی 10 وڵات بەشداری لەپاڵەوانیەتیەكە كردبوو هەر هەموشیان لەئاستێكی بەرزدابوونگوتیشی : من ئەوە یەكەم پاڵەوانیەتی نییە كەتێیدا بەشداردەبم، بەڵكو تائێستا توانیوومە بەشداری لە 4 پاڵەوانیەتی زۆر گرینگتر بكەم كە هەر یەك لەوڵاتانی مەنغولیا و یابان وتایوەندو هیند پێكهاتبوو، كەتێیدا توانیم پلەكانی دووەم وسێەمم لەسەر ئاستی هەڵبژاردەكانی وڵاتانی ئاسیا بەدەست بهێنم.\nمان سیتی و یونایتد ململانێ لەسەر ئەلكانتارا دەكەن\nرادان لە مەشقی یانەی هەولێر بەردەوام دەبێت\nدكتۆر عەلی سندی: بۆ یەكەمجارە بەر لە وادەی دیاریكراوی خۆی لە كابینەی7 پرۆژەیاسای بوودجەی ئەمساڵ ئامادە كراوە\nشێروان حەیدەری: كۆمەڵێك یاسا لە وەزارەتی داد پێشتر جێبەجێنەكرا بوو لە كابینەی 7 دەست بە جێبەجێ كردنی كراوە\nده‌رهێنه‌رێ كورد هونه‌ر سه‌لیم، ب نوترین فلم ب ناڤێ "وه‌لاتێ منێ شرین"، پشكداریێ د گه‌ڕا 66 یا فیسته‌ڤالا سینه‌مایی یا كاندا دكه‌ت.\nهونه‌ر سه‌لیم، ب فلمه‌كێ نو پشكداریێ د فیسته‌ڤالا كاندا دكه‌ت


تشرینی دووه‌م | 2013 | مەسعوود مەناف|Masoud Manaf\nArchive for تشرینی دووه‌م, 2013\nشێست چالاکی کورد داوای ئازاکردنی گیراوە رۆژهەڵاتییەکانی هەولێریان لە بارزانی کرد\n29 تشرینی دووه‌م 2013 Rojpress\t4 comments\nبەرێز مه‌سعود بارزانی سه‌رۆکی هه‌رێمی کوردستان\nبه‌رێزو حورمه‌ته‌وه سه‌رنجی به‌رێزتان بۆ حال‌و وه‌زعی چه‌ند که‌س له په‌نابه‌رانی رۆژهه‌لاتی کوردستان که له ماوه‌ی سێ حه‌وتووی رابردوودا به گومانی هێرش‌بردنه سه‌ر کونسولگه‌ریی ئێران له شاری هه‌ولێر له‌لایه‌ن هێزی ئاسایشەوە ده‌ست به‌سه‌ر کراون، راده‌کێشین.\nده‌ست‌به‌سه‌رکراوان به‌گوێره‌ی ئاگاداریی ئێمه به پێی یاسای په‌سندکراوی پارلمان هەلسوکەوتیان له‌گه‌ل نه‌کراوه. تا ئه‌م کاته که ئه‌و نامه‌یه ده‌نووسرێ ده‌زگایه‌کی دادوه‌ریی قه‌راری ده‌ست‌به‌سه‌رکردنی ئه‌و که‌سانه‌ی نه‌داوه و تاوانێک که وه‌پالیان‌دراوه روون نی‌یە و ئاشکرا نەکراوە. زیاتر بخوێنەوە…\n“لەیلا زانا ناوبژیوانی پارتی و پەیەدە دەکات”\n29 تشرینی دووه‌م 2013 Rojpress\t5 comments\nNNSROJ: بە گوێرەی هەواڵێکی رۆژنامەی میللییەتی تورکیا، لەیلا زانا بە مەبەستی ناوبژیوانی کردن و کۆتایی هێنان بەو گرژییەی کە لە نێوان پارتی و پەیەدە سەری هەڵداوە، سەردانی باشووری کوردستانی کردووە.\nرۆژی سێشەممە[٢٦ی نۆڤامبر]، “لەیلا زانا” سیاسەتمەداری کورد و نوێنەری ئامەد لە پارلەمانی تورکیا، لە هاوینەهەواری “سەلاحەدین”، چاوی بە “مەسعوود بارزانی”، سەرۆکی هەرێمی کوردستان کەوت.\nئێوارەی هەمان رۆژ، ماڵپەڕی سەرۆکایەتیی هەرێم رایگەیاند کە لەم دیدارەدا باس لە پڕۆسەی چارەسەریی پرسی کورد لە تورکیا و “یەکخستنەوەی ناوماڵی کورد” و “یەکێتی و یەکدەنگیی هێزە کوردییەکان لە پرسە نەتەوەیی و چارەنووسسازەکاندا” کراوە بەڵام بە گوێرەی رۆژنامەی میللییەت، زانا بە مەبەستی ناوبژیوانیکردن لە نێوان پارتی و پەیەدە سەردانی بارزانی کردووە. زیاتر بخوێنەوە…\nگرێبەستییە نەوتییەکەی نێوان هەولێر و ئانکارا ناڕەزایەتیی بەغدا و واشینگتۆنی لێکەوتەوە\nNNSROJ: دوابەدوای بڵاوبوونەوەی هەواڵی واژۆکرانی گرێبەستیی هەناردەکردنی نەوت و گازی کوردستان بۆ تورکیا، حکوومەتی عێراق و وەزارەتی دەرەوەی ئەمریکا ناڕەزایەتییان نیشان دا.\n“جێن ساکی”، وتەبێژی وەزارەتی دەرەوی ئەمریکا، لە کۆنگرەی ئاسایی رۆژانەی[٢٨ی نۆڤامبر]ی خۆیدا، لە وەڵامی پرسیاری هەواڵنێران سەبارەت بە گرێبەستە نەوتییەکەی نێوان هەرێمی کوردستان و تورکیا رایگەیاند کە “ئەمریکا بێ ڕەزامەندی حکوومەتی فێدراڵی عێراق، پشتیوانی هەناردەکردنی نەوت، لە لایەن هیچ کام لە بەشەکانی عێراق ناکات”. زیاتر بخوێنەوە…\nحدکا رێککەوتنی ژێنێڤ بە “کڕینی کات” دەزانێ بەڵام پێشی خۆشحاڵە\n28 تشرینی دووه‌م 2013 Rojpress\t1 comment\nNNSROJ: دەفتەری سیاسیی حیزبی دێموکراتی کوردستانی ئێران[PDKI] لە راگەیاندراوێکدا، رێککەوتنی ئێران و وڵاتانی ٥+١ی وەک بەچۆک داهاتنی کۆماری ئیسلامیی لە بەرانبەر سزا و گەمارۆ ئابوورییەکان و گووشاری نێونەتەوەیی لەقەڵەم داوە و لەسەر ئەو بڕوایەشە کە رێککەوتنەکە بۆ “راگرتنی کاتیی گەمارۆکان”ە.\nحدکا هاوکات رایگەیاندووە کە بە واژۆکرانی ئەو رێککەوتنەوە خۆشحاڵە”، بۆیە کە “لە ئەگەری بەڕێوەچوونی ئەو قەراردادە رەنگە بەشێکی بەرچاو لەسەروەت و سامانی وڵات کە پێویستە خەرجی باشترکردنی ژیانی خەڵک و ئاوەدان کردنەوەی وڵات بکرێ”. زیاتر بخوێنەوە…\nکورد خوازیارە بە جیا لە ئۆپۆزیسیۆنی سووریا بەشداری کۆنفڕانسی ژێنێڤی دوو بکات\nNNSROJ: دوێنێ چوارشەممە[٢٧ی نۆڤامبر]، “ساڵح موسلیم”، هاوسەرۆکی پارتی یەکێتیی دێموکراتیک[PYD]، بە هاوڕێیی سێ بەرپرسی تری حیزبەکەی لە ئەورووپا، لە بنکەی نەتەوە یەکگرتووەکان لە ژێنێڤی سویس، چاوی بە “ئەخزەر ئیبڕاهیمی”، نوێنەری تایبەتی یوئێن بۆ کاروباری سووریا کەوت.\nلەم دیدارەدا، موسلیم داوای لە نوێنەری نەتەوە یەکگرتووەکان کرد کە رێگە بدرێ نوێنەرانی کورد لە ژێر چەتری “دەستەی بڵندی کورد”، بەشداری کۆنفڕانسی ژێنێڤی دوو ببن. کۆنفڕانسێک کە شیمانە دەکرێ کاریگەریی زۆری لەسەر داهاتووی سیاسیی سووریا هەبێت. زیاتر بخوێنەوە…\nئەنفاڵ/ شێرکۆ بێکەس\n28 تشرینی دووه‌م 2013 Rojpress\tلێدوانێک بنووسە\nپاشماوەی جلوبەرگی مناڵێکی کورد لەگۆڕێکی بەکۆمەڵی ئەنفالی ساڵی ١٩٨٨\nئەگەر لە سەحرای خوارەوە\nچاوتان کەوت بە ڕیزە بروسکە و تروسکەی گوڵە ئەستێرە ڕوو لەچیا\nئەوە هەموو زارۆکەکانی ئێمەن و ئەگەڕێنەوە بۆ ئێرە\nئەگەر ڕۆژێ لەسەر فورات\nپۆلە نەورەستان چاوپێکەوت\nبەپێچەوانەی ئاوەوە، سپی سپی\nبەرەو گۆیژە باڵ لێبدەن\nدڵنیابن ئەوە کیژۆڵەکانی ئێمەن\nبەدەم بەستەی هەی بەلارو بەلارەوە ئەگەڕێنەوە بۆ ئێرە\nلەو ساڵەدا لەجێی کولانەی داڕوخاو\nسەگەکانی ئەو گوندانە\nلانکەو بێشکەی مناڵانی ئێمەیان کرد بەکولانە.\nجەیشولعەدڵ دەڵێ هێلیکۆپتەرێکی سەربازیی ئێرانمان بەرداوەتەوە\n27 تشرینی دووه‌م 2013 Rojpress\t1 comment\nNNSROJ: رێکخراوی جەیشولعەدڵ رایگەیاند کە چەکدارانی، رۆژی سێشەممە ٥ی سەرماوەز، توانیویانە لە عەمەلیاتێکدا هێلیکۆپتەرێکی سەربازیی ئێران لە ناوچەی سەراوان بخەنە خوارەوە.\nبە گوتەی جەیشولعەدڵ خستنەخوارەوەی ئەو هێلیکۆپتەرە سەربازییە لە تۆڵەی موشەکبارانکردنی رۆژێک پێشووتری ماڵی ئەندامێکی ئەو رێکخراوە لە ناوچەی کولاهوی بەلووچستان لە لایەن سپای پاسدارانی ئێران بووە. زیاتر بخوێنەوە…